МУРАККАБ ДАВРЛАР ВА СИНОВЛАР - Ўзбекистон овози газетаси\nТошкент давлат аграр университетида Ўзбекистон Республикаси Ички ишлар вазири маслаҳатчиси, генерал-полковник Зокиржон АЛМАТОВ билан маънавий-маърифий мавзуда учрашув бўлиб ўтди.\nТошДАУ ректори Ботиржон Сулаймонов тадбирни кириш сўзи билан очар экан, университетда депутатлар, сенаторлар, таниқли олимлар, шоир ва ёзувчилар, санъаткорлар билан ўтказиб келинаётган учрашувлар талабалар учун ўзига хос ҳаёт сабоқлари бўлаётганини таъкидлади. Шунингдек, ёш авлод қалбига ватанпарварлик, юртга садоқат туйғуларини сингдиришда жонли мулоқотлар, ижодий учрашувлар муҳим аҳамиятга эгалигига алоҳида эътибор қаратди.\n— Ўзбекистон давлат мустақиллигига эришиш остонасида ва Истиқлолнинг дастлабки йилларида заҳматкаш халқимиз қанчалик мураккаб даврларни бошидан кечиргани ҳақида сизлар газета-журнал ва китоблардан ўқиб тасаввурга эга бўлишингиз мумкин, — деди у. — Аммо, айнан ана шу шиддатли, тарихий воқеа-ҳодисалар ичида юрган инсоннинг ўзидан бу ҳақда эшитиш, унинг ҳикояларидан баҳраманд бўлиш, ўйлайманки, ҳар бирингизда катта таассурот қолдиради.\n— Мустақилликка эришиш осон бўлмаган, уни сақлаб қолиш, мустаҳкамлаш учун ҳам оғир синовлардан ўтилди, — деди Зокиржон Алматов. — Бу мақсад йўлида жонини фидо қилганлар бўлди. Юртимиз тинчлиги, тараққиёти, халқ осойишталиги учун кураш бугун ҳам жадаллик билан, шиддат билан давом этмоқда. Буни 2017-2021 йилларда Ўзбекистон Республикасини ривожлантиришнинг бешта устувор йўналиши бўйича Ҳаракатлар стратегиясида белгиланган вазифалар мисолида яққол кўриш мумкин. Бу борада олиб борилаётган тезкор ислоҳотлар мамлакатимиз тараққиётини янги босқичга олиб чиқмоқда. Иқтисодиётимиз мустаҳкамланмоқда, халқимиз ҳаёти янада фаровонлашмоқда. Аммо бугун жамоатчиликни ташвишга солаётган қатор муаммолар борлигидан кўз юмиб бўлмайди.\nМасалан, кенг кўламда олиб борилаётган чора-тадбирларга қарамай, айрим жиноят турлари, хусусан, ўз жонига қасд қилиш, безорилик, ўғрилик, ҳатто аёллар томонидан жиноятлар содир этилаётгани кишини ташвишга солади. Бу каби салбий ҳолатлар, иллатларнинг олдини олиш эса фақат ҳуқуқ-тартибот идоралари ходимларигагина эмас, балки кенг жамоатчилик, айниқса, ёшларимизга ҳам кўп жиҳатдан боғлиқдир.\nПрезидентимизнинг бир гапларини сизларга эслатмоқчиман: «Мамлакатимизнинг тақдири ва келажаги учун масъулиятни ўз зиммасига олишга, бу йўлда бор билим ва салоҳиятини сафарбар этишга қодир бўлган азму шижоатли ёшларни тарбиялаб вояга етказиш биз учун энг муҳим масаладир». Бу эзгу фикрлардан ҳар биримиз хулоса чиқариб олишимиз керак. Айниқса, талаба-ёшларни она-Ватанга муҳаббат, садоқат руҳида тарбиялаш, тинчлик-осойишталикни қадрлашга, юртимизни ҳимоя қилишга, жаҳолатга қарши маърифат билан курашишга ўргатиш бугуннинг энг асосий талабидир. Келажагимиз бўлмиш сиз, ёшлар қалбида Ватанимиз тақдири, келажаги учун дахлдорлик ва масъулият ҳиссини ошириш, ёт ғояларга қарши мафкуравий иммунитетни муттасил кучайтириб бориш қанчалик муҳимлигини ҳаёт кўрсатмоқда.\nЎзим гувоҳи бўлган кўплаб воқеалардан бирини айтиб бермоқчиман. Биласизлар, қора кучларнинг мустақиллигимизга хуружи оз бўлмади. Водийлик бир яхши оиланинг фарзанди динни ниқоб қилиб олган экстремистик оқимнинг ёлғон ваъдалари ва даъватига учиб, чегарани қўриқлаётган ўзбек аскарини ўлдириб, қўшни давлатга қочиб кетади. У ерда террорчиларга қўшилиб, қуролли ҳужумларда иштирок этади, бегуноҳ инсонларнинг умрига зомин бўлади. Яъни, қонхўр жаллодга айланади. Охир-оқибат ўзи туғилиб ўсган, унга нон-туз, таълим-тарбия берган юртини вайрон қилиш мақсадида террорчиларга қўшилиб, қўлида қурол билан Ўзбекистонга келади. Террорчилик ҳаракатларини амалга ошираётган вақтда қўлга олинади. Ўшанда ўзим бориб, у билан суҳбатлашиб, билдимки, унинг онги, дунёқараши бузғунчи ғоялар билан шу даражада заҳарланганки, ҳаётни фақат қон тўкишдан иборат, деб ўйлашдан нарига ўтмасди. Уни бу жаҳолатдан қайтариш учун қанча уринмайлик, ўзининг фикри тўғрилигини ва бу йўлдан асло чекинмаслигини айтди. Шунда унинг олдига ота-онасининг суратини ҳамда васият ёзиб қолдирилган бир парча қоғозни қўйдим.\nХатда шундай сўзлар ёзилган эди.\n«Жондан азиз ўғлим. Биз сени дунёга келтирдик. Оқ ювиб, оқ тараб вояга етказдик. Ўқитдик, таълим-тарбия бердик. Бировдан кам бўлмасин, элимизга, юртимизга фойдаси тегадиган инсон бўлсин, деб олий маълумотли қилдик. Шунча қилган меҳнатимиз эвазига бир кун келиб, фарзандимиз ютуқларидан фахрланиб, маҳалла-кўй олдида бошимизни баланд кўтариб, ғурур билан юришни орзу қилгандик...\nБиласан, шум хабар яшиндек тез тарқалади. Фалончининг ўғли чегарада ўз Ватанини қўриқлаётган аскарни ўлдириб, қўшни республикага ўтиб, террорчиларга қўшилиб кетибди, деган хабар бизга ҳам етиб келди. Ўғлим, биз, ота-онанг бир умр мактабда ўқитувчилик қилиб, обрў-эътибор топдик, сени бировдан кам қилмай вояга етказдик. Эндигина оғзимиз ошга етай деганда, бирон касбнинг бошини тутишингни интизорлик билан кутиб юрганимизда, бунчалик қабиҳликка боришингни хаёлимизга ҳам келтирмабмиз. Бизни қариндош-уруғ, таниш-билиш ва маҳалла-кўй олдида бош кўтариб юролмайдиган қилиб қўйганингни бир кун келиб тушунарсан. Уларнинг тўй-томошалари, байрамлари ҳамда яхши кунида бизни қатнаша олмайдиган қилиб, қочиб кетганингни биласанми? Фалончи эр-хотин ўқитувчилар кўплаб ёшларга таълим-тарбия берибди-ку, ўз фарзандига тарбия бера олмабди, деб қўлларини бигиз қилиб кўрсатишларини кўрмаслик учун ўз жонимизга қасд қилдик. Давлатимиз, халқимиздан тиз чўкиб кечирим сўра, бу йўлдан қайт...»\nУнинг хатни ўқиб бўлганидан сўнгги ҳолатини ҳамда дод-фарёдини сўз билан ифода қилиб бўлмайди, азиз талаба-ёшлар. Бунақанги ҳолатга тушишдан Аллоҳимнинг ўзи асрасин. Шундан сўнг, унинг фикри ўзгариб, нима мақсадда кириб келганликлари, тўдасидагилар кимлигини айтди ва ниҳоят уларнинг тутаётган йўли нотўғри эканлигини англаб етиб, давлатимиз, халқимиздан кечирим сўради.\nМен нима демоқчиман, бундай ёт ғоялардан огоҳ бўлишингиз керак, ўзингизни ҳам, тенгдошларингизни ҳам асрашингиз керак. Мен истиқлол фарзандлари бўлган сиз, ёшларга ҳавас қиламан. Мустақил юртда, барча орзу-умидларга эришиш учун беқиёс имкониятлар яратилган Ватанда яшаяпсиз. Яхши билим олиб, малакали мутахассис бўлиб, юртга садоқат билан хизмат қилиш фарзандлик бурчингиз ҳисобланади...\nУчрашувда Ўзбекистон халқ артисти Ёдгор Саъдиев ватанпарварлик, юртга садоқатли бўлиш – олий шараф экани ҳақида ўз фикрларини билдирди ҳамда унинг ижросида қалбни тўлқинлантирадиган, инсоний туйғуларни жунбушга келтирадиган, миллий ғурурни оширадиган қўшиқлар тингланди.\nУчрашувдан сўнг талабаларнинг таассуротлари билан қизиқдик.\n— Тўғриси, мен бу учрашувдан бир китобни ўқиб чиққандек таассурот олдим, — деди улардан бири.\nДарҳақиқат, бундай учрашувлар ёшлар учун катта сабоқ, тарбия, ҳаёт китобидир.


Кимники узунроқ – Ашхободда МДҲдаги энг баланд арча ўрнатилди\n24 октябр 2020, Тошкент вақти: 19:49\nАшхободдаги янги йил арчаси МДҲга аъзо мамлакатлар пойтахтларида бу йил ўрнатилган арчалар орасида энг баланди бўлиб ҳисобланади.\nТурСтат портали томонидан Янги йил байрами арафасида тузилган рейтингга кўра, 40 метр узунликдаги Ашхобод арчаси биринчи ўринни ишғол этган. Иккинчи ўринда 37 метр узунликдаги Ереван арчаси турибди. Тошкент арчаси эса (36 метр) рейтингда учинчи ўринга қўйилган.\nАрчасининг узунлиги бўйича илк ўнликка Боку (34 метр), Минск (30 метр), Душанбе (29 метр), Москва (27 метр), Бишкек (27 метр), Нур-Султон (25 метр) ва Кишинев (20 метр) каби пойтахтлар киритилган.\nЎзбекистоннинг 36 метрли бош арчаси Тошкентдаги Истиқлол кўчасида - Алишер Навоий номидаги Миллий кутубхона яқинида 2019 йилнинг 10 декабрь куни ўрнатилган.


"Бувижоним кийган либослар" мавзусида тадбир ўтказилди.\nБугун Тўрткўл туманидаги 1-сонли мактабнинг юқори синф ўқувчилари ва жамоатчилик билан биргаликда "Бувижоним кийган либослар" мавзусида тадбир ўтказилди.\nТадбирда туман бош имоми Д.Қличев, туман бош отинойиси О.Рўзимбетова, тарғибот гуруҳи раҳбари З. Абдуллаева, маҳалла маслаҳатчилари, участка нозири, миллий гвардия, туман Маҳалла ва оилани қўллаб-қувватлаш бўлими 1-ўринбосари, туман “Ҳунармандчилик” уюшмаси вакиллари қатнашдилар ҳамда миллий урф–одатларимиз тўғрисида, кийиниш одоби ҳақида сўз юритдилар.\nШундан кейин ўқувчилар томонидан миллий кийимлар намойиши ва миллий рақслар ижроси тадбир иштирокчиларига кўтаринки руҳ бағишлади.\nТадбирда фаол қатнашган ёшларга туман дин қўмитаси ва тарғибот гуруҳи раҳбарларининг китоб совғалари, мактаб маъмуриятининг ташаккурномалари топширилди.\nБундай тадбирлар туманимизнинг барча таълим муассасаларида ўтказилиши режалаштирилмоқда.


Юз марта эшитгандан бир марта кўрган яхши. Ундан ҳам аълоси ушлаб кўриш! - UZCHINATRADE.COM\nЮз марта эшитгандан бир марта кўрган яхши. Ундан ҳам аълоси ушлаб кўриш!\nЯқинда бўладиган тўққизинчи халқаро “Йўл-қурилиш ва коммунал техникалари – BuildTech 2017” кўргазмасида Ўзбек-Хитой Савдо Уйи махсус техника бозорининг учта йирик вакилидан турли маҳсулотларни тақдим қилади:\n«PALFINGER SANY» автокранлари, «QGMC» кармихсот, «Lonking»дан фронтал ва вилкали погрузчиклар.\nТажрибали мутахассислар сизни қизиқтирган барча саволларга жавоб беришади, маҳсулотни тўғри танлашга ёрдам беришади ва тақдим қилинаётган махсус техниканинг ижобий томонларини очиб беришади.\nСизни қизиқарли кўргазма кутмоқда!\nТезроқ рўйхатдан ўтинг, 1 март куни Ўзэкспомарказда кўришамиз:


Халқаро болалар истаклари амалга ошадиган кун ва рақс куни!\nХалқаро болалар истаклари амалга ошадиган кун – ҳар йили 29 апрелда нишонланадиган мўъжизавий байрам ҳисобланади.\nУ 1980 йилда Американинг “Make-A-Wish” хайрия жамғармаси томонидан ташкил этилган бўлиб, у жуда масъулиятли ва хайрли ишни – яъни ўлимга олиб келувчи касалликлардан азият чекаётган болаларга ёрдам бериш билан шуғулланади. Жамғарма таъсисчилари, шунингдек, 30.000 нафардан ортиқ кўнгиллилар, ҳар қандай вақтда ҳаёти тугаши мумкин бўлган болаларнинг хоҳиш-истакларини бажарадилар. Ушбу ажойиб инсоний ва раҳм-шавқатли байрам 4 ёшли Крис Греичус билан содир бўлган ноёб ҳодисадан келиб чиққан.\nБола жиддий қон касаллиги – “лейкемия” билан оғрийди, аммо афсуски уни ҳаётини сақлаб қолишнинг иложи бўлмади. У келажакда полициячи бўлишни жуда орзу қилар эди ва унинг умри тугашига бир неча кун қолганди холос. Шунда Томми Остин исмли божхона ходими болага ҳақиқий байрам туҳфа қилишни ва агарда астойдил ишонсангиз мўъжизалар ҳаётда ҳам содир бўлишини исботлашга қарор қилди. У ҳамкасблари ёрдамида унутилмас саргузаштни уюштирди: кичкина Крис махсус ўзининг ўлчамида тикилган офицер формасини кийди, болалар мотоциклида хизматга чиқди, вертолётда учди ва ҳаттоки унга Аризона штатининг полициячиси махсус унвони берилди. Шу тариқа болакайнинг орзуси бир неча соатлар бўлса ҳам рўёбга чиқди.\nБундай ажойиб воқеа ҳар бир бола билан содир бўлиши мумкин, чунки бу дунёда бировнинг дардини ҳис қиладиган яхши ва хушмуомала инсонлар кўплаб топилади. Болалар орзуларини рўёбга чиқариш кунида ўз фарзандингиз учун ҳам, қолаверса клиникаларда ётган давоси йўқ касалликларга чалинган болакайлар ва етим болалар учун ҳам ижобий ҳис-туйғуларга лиммо-лим ҳақиқий маросим ўтказишингиз мумкин, бунинг учун биргина хоҳиш истак бўлса бас.\nРақс- бу ҳаракат, ҳаракат - бу ҳаёт!\nРақс инсонга амалга ошмайдиган ҳис-туйғулардан воз кечиш имконини бериб, улардан озод қилади ҳамда қувонч ва қониқиш ҳиссини берувчи соф ва ёрқин энергия тақдим этади.\nШу тариқа ҳар йили 29 апрель куни бутун дунё бўйлаб Халқаро рақс куни нишонланади. (International Dance Day).\nРақснинг барча услубларига бағишланган ушбу байрам 1982 йилдан бери “YUNESKO”нинг Халқаро рақс кенгаши (CID) ташаббуси билан, хореография санъатининг ислоҳотчиси ва назариётчиси бўлган тарихга “замонавий балетнинг отаси” номи билан кирган француз хореографи Жан-Георгес Новере (Jean-Georges Noverre)нинг туғилган кунидан бошлаб нишонлана бошланди.\nКелинг, ушбу ажобий байрам билан ушбу соҳа вакилларини барчаларини табриклаймиз ва уларга келгуси ишларида омадлар тилаймиз.\nҲозирги карантин даврида, белгиланган қоидалар ва аҳлоқ-одоб нормалари доирасида, биз фарзандларимизнинг истакларини имкон қадар амалга оширамиз ва бу кунни камтарона рақслар билан ҳар икки байрамни оила даврасида нишонлаймиз.\n(Маълумотлар эркин манбадан олинди.)


Жамият Дунё Футбол Мутолаа Жиноят Савол-жавоб Шоу-бизнес Hi-tech Lady Саломатлик Мозийдан садо Ҳидоят сари ОАВ: Хитой қишлоқларидан бирида 39 жуфт эгизак яшаши аниқланди\t12:15, 15 июль 2016\tХитойнинг Цзянцзинь округидаги қишлоқлардан бирида 367 нафар оила яшайдиган бўлса, уларда 39 жуфт эгизак борлиги аниқланди, деб хабар берди “Тjournal.ru” нашри. Бу аномал ҳодиса узоқ йиллардан бери давом этиб келмоқда. Қишлоқдаги эгизакларнинг энг каттаси 89 ёшга кирган бўлса, энг кичиги 9 ойликдир. Статистик маълумотларга кўра, бу аномал ҳудудда жойлашган ҳар 10 хонадоннинг бирида (1,1%) эгизакларни учратиш мумкин. Хитой тиббиёт ходимлари бу ҳодисанинг сабабини аниқлаб беролмадилар, уларнинг тахминича, бунга хитойлик аёлларнинг ҳомиладор бўлишга ёрдам берадиган дори препаратларидан кенг миқёсда фойдаланиши ҳам сабаб бўлиши мумкин экан.\nМамлакатда эгизак туғилиши хайрли ҳисобланади. Бундан ташқари хитойлик аёллар бирин-кетин фарзанд кўргандан кўра, буни бир уринишда бажаришни маъқул кўришади.


Метронидазол Ультра – medu.uz – Дорилар ҳақида маълумотлар ўзбек тилида\nHome Йўриқномалар Метронидазол Ультра\nПрепаратнинг савдо номи: Метронидазол Ультра\nфаол модда: метронидазол – 500,0 мг;\nёрдамчи моддалар: натрий хлориди – 800 мг, инъекция учун сув.\nТаърифи: кўринарли зарачалар бўлмаган, тиниқ, рангсиздан оч-сариқ рангача бўлган эритма.\nПротозойларга қарши ва микробларга қарши препарат, 5-нитроимидазол ҳосиласи. Таъсир механизми анаэроб микроорганизмлар ва содда ҳайвонларнинг хужайра ички ташувчи протеинлари томонидан 5-нитрогуруҳини биохимик тикланиши билан боғлиқ. Тикланган 5-нитрогуруҳ микроорганизмларнинг хужайраларини дезоксирибонуклеазаси (ДНК) билан уларнинг нуклеин кислоталарини синтезини ингибиция қилиб, ўзаро таъсир қилади, бу бактерияларнинг ўлимига олиб келади.\nTrichomonas vaginalis, Entamoeba histolytica, Gardnerella vaginalis, Giardia intestinalis, Lamblia spp, шунингдек облигат анаэробларга Bacteroides spp. (шу жумладан Bacteroides fragilis, Bacteroides distasonis, Bacteroides ovatus, Bacteroides thetaiotaomicron, Bacteroides vulgatus), Fusobacterium spp., Veillonela spp., Prevotella (P.bivia, P.buccae, P.disiens) ва айрим граммусбат микроорганизмларга (Eubacterium spp., Clostridium spp., Peptococcus spp., Peptostreptococcus spp.)га нисбатан фаол.\nМетронидазолга аэроб микроорганизмлар ва факультатив анаэроблар сезгир эмас.\nВена ичига 500 мг 20 минут давомида юборилганида қон зардобида 1 соатдан кейин препаратнинг максимал концентрацияси (Cmax) 35,2 мкг/мл ни, 4 соатдан кейин –\n33,9 мкг/мл ни, 8 соатдан кейин 25,7 мкг/мл ни ташкил қилади; Cmin кейинги юборишда – 18 мкг/мл. Метронидазол юқори кирувчи қобилиятга эга, организмнинг кўпчилик тўқималари ва суюқликларида шу жумладан ўпка, буйрак, жигар, тери, орқа мия суюқлиги, бош мия, сафро, сўлак, амниотик суюқлиги, абсцесслар бўшлиғи, вагинал секрети, уруғ суюқлиги, кўкрак сутида бактерицид концентрацияларга эришади, гематоэнцефалик ва йўлдош тўсиқларидан ўтади. Нормал сафро ҳосил бўлишида вена ичига (в/и) юборилганидан кейин сафродаги метронидазолнинг концентрацияси қон плазмасидаги концентрациясидан анча юқори бўлиши мумкин.\nМетронидазол юқори биокираолишликка эга (тахминан 80%). Қон плазмаси оқсиллари билан боғланиши 10-20% ни ташкил қилади. Организмда метронидазолнинг тахминан 30-60% гидроксил гурухини кўшилиши, оксидланиш ва УДФ-глюкурон кислота субстратга кўшилиши йўли билан метаболизмга учрайди. Асосий метаболити (2-оксиметронидазол) ҳам протозойларга қарши ва микробларга қарши таъсир кўрсатади.\nБуйрак орқали 60-80% (20% ўзгармаган ҳолда), ичак орқали 6-15% чиқарилади. Ярим чиқарилиш даври (Т1/2) 8 соатни ташкил қилади.\nметронидазолга сезгир анаэроб микроорганизмлар чақирган инфекцион-яллиғланиш касалликлари: перитонит, жигар абсцесси, флегмона;\nпневмония, плевра эмпиемаси ва ўпка абсцесси;\nэндометрит, эндомиометрит, фаллопий найларининг ва тухумдонларнинг абсцесси, гистероктомия;\nмарказий нерв тизимининг инфекциялари, шу жумладан менингит, бош мия абсцесси;\nсуяклар ва бўғимларнинг инфекциялари, шу жумладан остеомиелит;\nтери ва юмшоқ тўқмаларнинг инфекциялари, шу жумладан тери лейшманиози;\nичак ва жигар амебиази, балантидиаз, лямблиоз;\nтрихомониаз (шу жумладан трихомонад вагинит, трихомонад уретрит);\nжарроҳлик аралашувлардаги, асосан қорин бўшлиғи (чамбар ичакдаги, тўғри ичак олди соҳасидаги операциялар, аппендэктомия), кичик чаноқ аъзолари (қин равоғи инфекциялари) ва сийдик чиқариш йўлларидаги анаэроб инфекцияларни олдини олиш ва даволаш;\nHelicobacter pylori билан боғлиқ бўлган гастрит ёки ўн икки бармоқ ичакнинг яраси, сохтамембраноз колитда қўлланади.\nПрепаратни тўхтовсиз (оқим билан) ёки томчилаб юбориш тезлиги минутига 5 мл ни ташкил қилади.\nОғир инфекцияларда катталар ва 12 ёшдан ошган болаларга бошланғич доза суткада\n1,5-2 г ни ташкил қилади (300-400 мл эритмага мувофиқ). Самарани бир маромда ушлаб турувчи доза сифатида ҳар 12 соатда (алоҳида ҳолларда ҳар 8 соатда) 0,5 г ишлатилади (100 мл эритмага мувофиқ), 100 мл эритмадан кунига 2-3 марта буюрилади.\nОперациядан олдин профилактика учун айнан операцияни бошлашдан олдин 0,5 г бир марталик доза тавсия этилади (максимал дозаси 2 г), 100 мл эритмага мос келади (максимал 400 мл).\n12 ёшгача бўлган болаларга препарат тана вазнига 7,5 мг/кг дозада секин в/и инфузияси кўринишида ҳар 8 соатда буюрилади (0,5%ли 1,5 мл/кг метронидазол эритмаси).\nТерминал буйрак етишмовчилигида суткалик самарани бир маромда ушлаб турувчи доза 1,0 г дан оширмаслик лозим. Юқори бир марталик доза 0,5 г. Юқори суткалик доза 1 г.\nЖигар функцияси бузилишларида ва ўт чиқариш йўлларининг обструкциясида препаратни чиқарилишини секинлашишини ҳисобга олиш лозим, шундай қилиб анаэроб инфекцияни давомли даволашда дозани камайтириш лозим.\nОғир инфекция 5-7 кун даволашни талаб этади, асоратланмаган инфекцияда умумий 3-5 кун етарли ҳисобланади. Даволаш давомийлиги шифокор кўрсатмаси бўйича оширилиши мумкин, бироқ даволаш курси 10 кундан ошмаслиги лозим.\nУшбу муддат фақат якка ҳолатларда алоҳида жиддий кўрсатмалар бўйича узайтирилиши мумкин. Иложи борича метронидазол билан такрорий даволашдан сақланиш лозим.\nНожўя таъсирлари даволашни давомийлиги, дозалаш ва препаратни қўллаш усулига боғлиқ.\nТез-тез (≥1/100 дан <1/10 гача):\nқоринда оғриқлар ва санчиқлар;\nоғизда “металл” таъми.\nТез-тез эмас (≥1/1000 дан <1/100 гача):\nанорексия, қусиш, тилни караш билан қопланиши;\nпериферик нейропатия (бармоқларни оқариши), бош айланиши, координацияни бузилиши, уйқучанлик, дисгевзия (оғизда металл таъми);\nтана ҳароратини кўтарилиши, иситма;\nтери гиперемияси ;\nкўп шаклли эритема;\nбурунни битиб қолиши;\nЭКГ да Т тишни текислашиши; дизурия, цистит, полиурия, сийдикни тутиб тутолмаслик, кандидоз;\nКвинке шиши, қичишиш, тошма, эшакеми.\nКам ҳолларда (≥1/10000 дан <1/1000гача):\nонгни чалкашиши, атаксия, таъсирчанлик, депрессия, юқори қўзғалувчанлик, ҳолсизлик, уйқусизлик, тиришишлар, галлюцинациялар, периферик нейропатия;\nиштаҳани пасайиши, қабзият;\nоғиз шиллиқ қаватини қуриши, глоссит, стоматит;\nжигар функциясини бузилиши (АСТ, АЛТ, билирубинни ошиши),\nсийдикни тўқ рангга бўялиши;\nоғир давомли диарея.\nметронидазолга ёки бошқа 5- нитроимидазол ҳосилаларига юқори сезувчанлик;\nқон ва қон аъзоларини касалликлари;\nмарказий ва периферик нерв тизимининг органик шикастланишлари (шу жумладан тутқаноқ);\nжигарни оғир бузилишлари;\nболаларда ва 18 ёшгача бўлган ўсмирларда амоксициллин билан мажмуада қўллаш мумкин эмас.\nВ/и юбориш учун метронидазолни бошқа препаратлар билан аралаштириш тавсия қилинмайди.\nМетронидазол билвосита антикоагулянтларнинг таъсирини кучайтиради, бу протромбин ҳосил бўлишининг вақтини ошишига олиб келади.\nДисульфирамга ўхшаш этанолни ўзлаштираолмаслигини чақиради. Дисульфирам билан бир вақтда қўллаш турли неврологик симптомларни ривожланишига олиб келиши мумкин. Метронидазолни дисульфирамни қабул қилгандан кейин 2 ҳафта ўтиб қўллаш мумкин.\nЦиметидин метронидазолнинг метаболизмини ингибиция қилади, бу қон зардобида унинг концентрациясини ошишига ва ножўя ҳолатларни ривожланишини хавфини ошишига олиб келиши мумкин.\nЖигарни микросомал оксидланиш ферментларини рағбатлантирувчи препаратларни (фенобарбитал, фенитоин) бир вақтда буюриш, метронидазолнинг чиқарилишини тезлаштириши мумкин, бунинг натижасида қон плазмасида унинг концентрацияси пасаяди.\nЛитий препаратлари билан бир вақтда қабул қилинганида плазмада литийнинг концентрациясини ошиши ва интоксикация симптомларини ривожланиши мумкин.\nҚутбсизлантирмайдиган миорелаксантлар билан (векуроний бромиди) қўшиш тавсия этилмайди;\nАстемизол, терфенадин билан бир вақтда қабул қилиш ЭКГ, аритмиялар, юракни блокадаси, хушдан кетишлар бўлиши мумкин.\nАнтибиотиклар билан (пенициллинлар, тетрациклин, спирамицин, клиндамицин, рифампицин, налидикс кислотаси) турли даражадаги синергик таъсири аниқланган.\nПрепаратни бошқа препаратлар ёки кам ҳолларда қўлланиладиган эритмалар билан мажмуада, алоҳида қисмларнинг бир-бири билан мутаносиблиги аниқлангандан кейин қўлланилиши мумкин.\nДаволаш даврида алкоголни қабул қилиш мумкин эмас, чунки дисульфирамсимон реакцияларни: қоринда спастик оғриқлар, кўнгил айниши, қусиш, бош оғриғи, бирдан юзга қонни оқиб келишини ривожланиши мумкин. Бу этанолни оксидланиши ва ацетальдегидани тўпланиши оқибатида юз беради.\nУзоқ муддатли даволанганда қон манзарасини назорат қилиш керак.\nЛейкопенияда даволашни давом эттириш имконияти инфекцион жараённи ривожланиши хавфига боғлиқ.\nАтаксия, бош айланишини пайдо бўлиши ва неврологик статусни ҳар қандай бошқа ёмонлашиши даволашни тўхтатишни талаб қилади.\nТранспорт воситаларини ва потенциал хавфли механизмларни бошқариш қобилиятига дори воситасининг таъсир қилишни ўзига хослиги.\nПрепаратни ножўя таъсирини ҳисобга олиб, транспортни бошқариш ва эътибор концентрациясини талаб этадиган механизмлар билан ишлашда эҳтиёткорликка риоя қилиш лозим.\nСимптомлари: тиришишлар, периферик нейропатия, кўнгил айниши, қусиш, ҳаракат координациясини бузилиши.\nДаволаш: препаратни бекор қилиш, симптоматик даволаш. Специфик антидоти йўқ. Метронидазол гемодиализ йўли билан чиқарилади.\n100 мл дан (5 мг/мл) флаконларда қўллаш бўйича йўриқномаси билан бирга картон қутига жойланган.


Таълим-тарбияга оид адабиётлардан шуни биламизки, инсоннинг гўзал хулқ ва одоби ташқи қиёфасидаги гўзалликалардан кўра афзалроқ саналади.\nОйнасига мавжудотларнинг суратлари тамғаланиб қолган қалб қандай қилиб ёришсин? Ёки у шаҳватлари ила кишанланган бўлса, қандай қилиб Аллоҳ томон сафар қилсин?\nАбу Ҳомид Ғаззолий раҳматуллоҳи алайҳ “Иҳёу улумуд дин” китобида айтадилар: Илм ва ибодатсиз саодатга эришиб бўлмайди.\nМаълум бўлсинки, ғийбат қилинган киши ғийбат қилувчидан ҳақдор бўлиб қолади, яъни қиёмат куни унинг устидан шикоят қилиб, даъво қилишга ҳаққи бўлади.


Ашхобод–2017: Мусобақанинг ўнинчи кунида спортчиларимиз 11 та медални қўлга киритишди\n09:26 / 26.09.2017\nАшхободда ўтаётган Ёпиқ иншоотларда ва жанг санъати бўйича V Осиё ўйинларининг кеча бўлиб ўтган 10-мусобақа кунида ҳам вакилларимиз медаллар учун курашишди.\nКуннинг энг эътиборли воқеаси — самбо спорт турида 100 килограммдан ортиқ вазнда финалга чиққан ва рақибини ҳакамлар ҳайъатининг дастлабки хулосасига кўра мағлуб этиб, олтин медалга сазовор деб топилган Олим Худойқуловга мезбон мутасаддиларнинг ҳакамлар ҳайъатига босими туфайли олтин медали бекор қилиниб, унга мағлубият ёзилгани бўлди. Олтин медаль эса туркманистонлик Зафар Мадаминовга олиб берилди. О.Худойқуловга кумуш медаль берилди.\nТеннисда яккалик баҳслари бўйича ярим финалда Санжар Файзиев ҳиндистонлик Натаржан Вижайга мағлуб бўлиб бронза медалини қўлга киритди.\nКикбоксинг пойн файтинг (69 кг) вазнда Ҳумоюн Фармонов ярим финалда ироқлик Ҳайдар ал-Асқарийга енгилиб, бронзага эга чиқди. Жаҳонгир Ҳусанов (79 кг) ярим финалда туркманистонлик Шатлик Аллаковни енгиб, финалга йўл олди. Жавоҳир Элибоев (81 кг) лоу кикда суриялик Воил ас-Саййидни енгиб, финалга чиқди.\nСамбода О.Худойқулов 100 кг вазнда кумуш олганини айтиб ўтдик. Ирина Кулакова (64 кг) ва Улуғбек Ҳакимов (62 кг) бронза медалларини қўлга киритишди.\nСузиш мусобақасида Алексей Тарасенко 100 м эркин усулда сузиш финалида маррага учинчи бўлиб етиб келди — бронза.\nОғир атлетикадан 105 кг вазнли Рустам Жангабаев 442 кг натижани кўрсатиб, олтин медални қўлга киритди.\nЭркин курашчиларимиз ҳам бир неча медалларни қўлга киритишди. Жумладан, Давит Модзманашвили 125 кг вазнда финалда хитойлик спортчини 8:0 ҳисобида енгиб, шоҳсупанинг энг юқорисини забт этган бўлса, 86 кг вазнда Умид Исманов финалда эронлик Иззатуллоҳ Акбаризаринкулоийга имкониятни бой бериб кумуш медалга эга чиқди. 70 кг вазнда Ихтиёр Наврўзов ва аёллардан 53 кг вазнда Севара Эшмуродова бронза медалини қўлга киритишди.\nШундай қилиб, 10-мусобақа куни давомида спортчиларимиз жами 11 та медаль — 2 та олтин, 2 та кумуш, 7 та бронза медалларини жамоамиз ҳисобига ёзиб қўйишди. Ўзбекистонлик спортчилар 10-мусобақа кунидан сўнг 23 та олтин, 30 та кумуш ва 64 та бронза — жами 117 та медаль тўплаб, медаллар сифати бўйича 4-ўринда, сони бўйича 2-ўринда боришмоқда.\nБиринчи ўринда Туркманистон (85+65+79=229), иккинчи ўринда Хитой (34+24+20=78), учинчи ўринда эса Эрон (26+18+58=102) спортчилари боришмоқда.


Моуринью: Ўйинчи натижадан, ҳакам ва мураббийдан муҳимроқ\n17:23 / 15.08.2015\n“Челси” бош мураббийи Жозе Моуринью жамоа шифокори Ева Карнейро билан АПЛнинг 1-тури доираисда “Суонси”га қарши кечган баҳсда содир бўлган кўнгилсизликдан сўнг тиббий персонал ишига ўз муносабатини билдирди.\n“Жума куни тиббий штаб билан учрашув ўтказдим. Мен уларга уч марта такроран айтдим: ўйинчида муаммо борлигини аниқлаш қийин эмас. Ўйинчи натижадан муҳимроқдир”, – деди у матбуот анжуманида.\n“Ўйинчи мураббийдан ва ҳатто ҳакамдан ҳам муҳимроқдир, – сўзида давом этди мутахассис. – Агар ҳакам сизга майдонга тушишга рухсат бермаса ҳам, сиз барибир боришингиз керак. Сиз мажбурсиз. Ҳакам ёки мураббийнинг бунга муносабати муҳим эмас. Агар кераклигингизни билсангиз, ҳеч нарсани ўйламай майдонга чиқаверинг”.


Табиий газ заҳираларини дунёга кўз-кўз қиладиган Ўзбекистонда бу йил тезак ёқадиган хонадонлар кўпаядиганга ўхшайди.\nҚурултойнинг бугунги дастурига таниқли шоир Эркин Воҳидовнинг “Ўзбегим” қасидасига ўхшатма ўлароқ халқ орасида тарқалган сатрлар мавзу бўлди.\nАммо тўғрисини айтиш керак, Эркин Воҳидов "Ўзбегим"ни ëзган пайтда Ўзбекистонликлар газдан қийналмаган эди.\nГаз бормаган тоғ қишлоқларида бирор чўпон тезак ëқмаган бўлса, умуман аксарият қишлоқлар газлашган эди.\nҲатто газ плита доимо ëниқ турар эди. Газни ўчирма, яна қайта ëқсак,\nгугурт xарж бўлади, деб 60 донаси бир тийинлик гугурт газдан қадрли\nЎзбекистон Вазирлар Mаҳкамаси топшириғига кўра, Тошкент вилоятидаги 500 дан ортиқ корхона ва ташкилотлар ҳамда хусусий тадбиркорлик субъектлари 2011-2012 йилги куз-қиш мавсумида марказий газ таъминотидан узилади. Бу корхона ва ташкилотлар раҳбарларига муқобил ёқилғи турларига ўтиш таклиф қилинган.\nРоссиянинг "Лукойл" ширкати Ўзбекистон ҳудудида 100 мегаватт\nқувватдаги қуëш энергия станциясини қуришини маълум қилди.\nАйни пайтда Ўзбекистондаги қуëш энергияси миллий институтини қайта тиклаш ишлари кетмоқда.\nҚуëш энергияси станцияси қуриш учун Осиë тараққиëт банки ҳам сармоя ëтқизгани маълум бўлди. Лойиҳанинг умумий қиймати 6 миллиард доллар деб ҳисобланган.\nЎзбекистонда муқобил энергия олиш йўллари изланиб мамлакатни газ ва нефтга қарамликдан қутқариш режалари ишлаб чиқилмоқда.\nБу ҳолатга ойдинлик киритиш учун биз Тошкентга боғланиб газ соҳасида 40 йилдан бери шуғулланаëтган мутаxассис фикрини ўргандик. Исми айтилмаслик, овози берилмаслик шарти билан гапирган мутаxассис газ танқислиги омилларидан гапирди.\n- Газ чиқариш ва уни ташқарига сотиш ҳажми қандай бўлса шундай турибди. Ўзгариш йўқ. Қанча газ қазиб чиқарилаëтган бўлса, шунча чиқяпти. Айни пайтда Ўзбекистонда газ истеъмоли ошяпти. Бунинг сабаби эса манa бундай. Ўзбекистонда электр энергияси ҳам газдан олинади. Масалан Қирғизистонда сувдан олади. Дунëнинг бошқа мамлакатларида атом электр станциялари бор. Ўзбекистонда ГРЕС лардан олинади. Яъни газни ëқиб туриб ундан электр олинади. Бу биринчи муаммо.\nУндан ташқари Ўзбекистонда автомобилларни газга ўтказиш бошланди. Бу ҳақда президент фармони ҳам бор. Нефт танқис бўлгани учун 80 фоиз автомобиллар газга ўтсин деган буйруқ бор. Метан газни суюлтириб автомобилларга бериш амалиëти бошланди. Бу жуда катта ҳажмдаги газ дегани, дейди суҳбатдошимиз.\nСуҳбатдошимиз яна бир жиҳатга эътибор қаратди. У ҳам бўлса газ\nомборлари билан боғлиқ муаммолар.\n- Бу йилги газ танқислигининг яна бир сабаби бор. Қирғизистон билан\nалоқалар совуқлашгани боис Сўхдаги газ омборига бу йил газ\nқамалмади. Сўх газ омборини қирғизлар тортиб олмоқчи. Шу боис бу йил Сўх газ омборига газ ҳайдалмади. Бу йил Фарғона водийсини газ билан таъминлаш жуда қийин аҳволга келади, чунки олдинлари ëз пайтида Сўх газ омборига улкан ҳажмда, 20 миллиард куб ҳажмда газ қамаларди. Кейин қишда бу газни Фарғона водийси истеъмол қилар эди. Демак Сўх газ омборида газ йўқ. Бундан олдин Мойлисув 4 деган газ омборини ҳам қирғизлар тортиб олган эди. Совет даврида бу газ омборлари Фарғона водийсини бир зайлда газ билан таъминлаш мақсадида қурилган эди.\nОрадан 20 йил ўтди. Фарғона водийсида аҳоли бир ярим бараварга\nкўпайди. Бунинг баробарида газ истеъмоли ҳам ошди. Аммо газ омборлари қурилмади. Иккита бори ҳам йўқ бўлди. Ҳозир Ҳўжаободдаги кичик бир омборгина қолди. Бу омборга қамалган газ водий эҳтиëжини қондира олмайди. Бунинг устига Тожикистон ўз ҳудуди орқали ўтган қувурлардан Ўзбекистонга газ ўтказмай қўйди. Чунки тожиклар бу қувурдан газ ўғирлашни тизим шаклига келтиришган эди. Яна айтаман бу йил қишда фарғона водийсида фавқуллода газ танқислиги бўлади, дейди суҳбатдош.\nСуҳбатдошимиз назарида Ўзбекистоннинг муқобил энергия излаши таҳсинга лойиқ.\n- Бундан 40 йил бурун газ соҳасиги ўқишга кирганимда бир яҳудий домла, “Нимага бу бемаза ўқишга кирдинг ҳей бола. Бу газ деган муваққат бир нарса. Бугун бор эрта йўқ. Яқинда тугайди” деган эди 40 йил бурун. Ўша одамнинг яна бир гапи бор. Газни ўчоқда ëқиш 10 сўмликларни ëққан билан тенг деган эди. Ўзи ҳақиқатдан ҳам шундай. Газни унақа исроф қилиш керак эмас ўчоқда ëқиб. Газдан моддаларни олиб фойдаланиш керак. Керакли нарсаларни. Газ масалан кимë саноатида пластмасса ишлаб чиқаришда бирламчи хом ашëдир. Ҳозир газни ўчоқда ëқиш 100 долларлик банкнотларни ëқиб чой қайнатган каби бир иш, дейди суҳбатдош.\nАйни пайтда Қурултойнинг бошқа иштирокчилари масалан Шўртангаз кони ëнида яшаб ўтин ëқишга маҳкум, совуқ жонидан ўтиб кетган Аҳмаджон ака, Жанубгазқурилиш ширкати мутахассиси Аделя Худойберганова, фарғоналик таҳлилчи Маъруфжон Абдураҳмонов назарида ҳукумат эксперименти аҳоли зарарига бўлмаслиги керак.\nФранцияда истиқомат қиладиган таҳлилчи Камоллиддин Раббимовнинг бу борадаги нуқтаи назари ҳам фарқли.\nҚурултойни тўлиқ шаклда қуйида тинглашингиз мумкин.\nГазни Уралга бериб тезак ëққан ўзбегим


Олти ёшли болалар мактабга қабул қилинадими? - 20 Июня 2013 - SHERLAR.BIZ - ENG YANGI SHERLAR 2018 2019\nГлавная » 2013 » Iyun » 20 » Олти ёшли болалар мактабга қабул қилинадими?\nБолани неча ёшда мактабга берган маъқул?\nФарзандингизни мактабга беришни истасангиз саломатлиги ҳамда мактабга ўқишга тайёргарлигини инобатга олинг. Тайёргарлик деганда ўқиш, ёзиш эмас. Балки ўқиш мотивациялари , сезги, идрок, хотира, тафаккур кабилар етарли даражада ривожланган бўлиши керак. Шунингдек, ижтимоий муҳитга мослашуви, янги дўстлар билан ҳамкорлик кўникмаларининг мавжудлиги, руҳий тайёргарлигини ҳам ҳисобга олинг.\nСентябр ойида еттига тўладиганлар ташҳис комиссиясидан ўтадиларми?\nЎзбекистон Республикаси Халқ таълими вазирлигининг 2013 йил 2 майдаги 154-буйруғига асосан "Олти ёшли болаларнинг психологик-педагогик ташҳис комиссиялари тўғрисидаги низом” га киритилган ўзгартиришга кўра 2013-2014 ўқув йили учун жорий йилнинг 1 январидан 31 декабригача бўлгани даврда 7 ёшга тўладиган болалар умумтаълим мактабларининг 1-синфига ташҳис комиссиясидан ўтказилмай қабул қилинадилар. Жорий йилнинг 1 январидан 1 сентябригача бўлган даврда олти ёшга тўладиганлар (2007 йил 1 январдан 1 сентябргача туғилган болалар) мактабга ташҳис комиссиясининг хулосасига кўра қабул қилинадилар. Бола 1-синфга қабул қилинганида 6 ёшга тўлган бўлиши шарт.\nТуман ҳалқ таълими муассасалари фаолиятини методик таъминлаш ва ташкил этиш бўлими қошидаги Ташҳис комиссиясига мурожаат этиб, қуйидаги ҳужжатларни тақдим этасиз:\nБоланинг туғилганлик тўғрисидаги гувоҳноманинг асли ва нусхаси;\nБоланинг тиббий кўрик хулосаси (туман поликлинкасидаги олти ёшли болаларни тиббий кўрикдан ўтказиш учун тузилган комиссия хулосаси)\nТашҳис комиссиялари ҳар бир туманда ташкил этилган бўлиб, 10 майдан 25 августгача фаолият юритади.\nБоғчадан йўлланма керакми?\n–Йўқ, ташҳис комиссиясидан ўтиш учун мактабгача таълим муассасаси (боғча)дан йўлланма ва муассаса руҳшуносининг тавсияномаси талаб қилинмайди.\nТашҳис комиссиясининг талаблари қандай?\nКомиссияга келган олти ёшли болага қуйидаги талаблар қўйилади:\nКўриш, эшитиш, таъм билиш, предмет ва ҳодисаларнинг аниқ белги ва ҳоссалари,оғирлиги, ҳолатини билиш;\nВақт, макон, шаклни идрок қилиш;\nОй, йил, сутка, ҳафта кунлари, асосий ранглар ва тусларни билиш, жисмларнинг жойлашуви, шакли ва хажмига қараб бир-биридан ажратиш;\nХотира, ёдда сақлаш ва қайта тиклаш тезлигининг шаклланганлиги;\nВоқеа-ходисалар орасидаги мантиқий кетма-кетликни аниқлаш, таққослаш қобилияти;\nДиққатнинг шаклланганлиги, диққатнинг кўчиши, паришонхонтирлик ҳолати;\nХаёл жараёнининг ҳажми ва ривожланганлиги;\nНуқтнинг ривожланганлиги, жумлаларни тўғри туза олиш, расмга қараб ҳикоя қилиш каби\nмазкур талаблар кўрик жараёнида ўрганилади.\nОта-оналар иштирок этишлари мумкинми?\nОта-оналар ёки боланинг қонуний вакили комиссия фаолиятига ҳалақит бермаган ҳолда иштирок этиши мумкин. Комиссия хулосаси, тавсиялари ота-оналарга индивидуал тартибда маълум қилинади.\n– Ташхис комиссия хулосасидан норози бўлган ота-оналар комиссия фаолиятига тегишли шикоят ва таклифлар билан шаҳар аппеляция комиссияга мурожаат қилишлари мумкин. Аммо қайта топшириш вақтида бошқа методика (тест) қўлланилади.\nРус синфига бермоқчи бўлсам...\nБунинг учун болангиз рус тилида яхши сўзлашиши лозим. Бунда ташҳис комиссияси учун хужжатлар умумий тартибда берилади. Ягона фарқи жараён рус тилида ўтказилади. Болангизнинг рус тилида нутқи ривожланганлиги, жумлаларни тўғри туза олиши ва расмга қараб ҳикоя қилиши ҳисобга олинади.\nТашҳис комиссияси қуйидаги тартибда иш олиб бормоқда:\n10 майдан-10 июнгача ҳар куни 8-30 дан 12-00 гача\n1 июндан 1 августгача – хафтада 1 кун 8-30 дан 12-00 гача\n1 августдан 25 августгача – ҳар куни 8-30 дан 12-00 гача\nМақола Тошкент шаҳар халқ таълими бош бошқармаси Республика ташҳис маркази вакили Лилия Гайнутдинова билан ҳамкорликда тайёрланди\nКатегория: Qiziqarli malumotlar | Просмотров: 1095 | | Теги: Олти ёшли болалар мактабга қабул қи | Рейтинг: 5.0/1


Ўзбекистон Савдо-саноат палатаси ва Жанубий Кореянинг «KICOX» индустриал комплекс корпорацияси ўртасида ҳамкорлик тўғрисидаги битим имзоланди.\n– Kорпорациямиз ишлаб чиқариш мажмуаларини қўллаб-қувватлашга ихтисослашган, – дейди корпорация бош директори Чо Сеонг Тае. – Юртингизга корпорациямиз таркибидаги «Dong-A Precision», «Inha AMT», «KAC», «Polyone», «Primax», «Shinwoo Hitec» каби автомобиль бутловчи ва эҳтиёт қисмлари ишлаб чиқарувчи компаниялар вакиллари билан келдик. Ўзбекистон компаниялари билан ҳамкорликни ривожлантиришдан манфаатдормиз.\nФорумда мамлакатимизнинг автомобилсозлик саноатида фаолият юритаётган элликдан ортиқ компаниялари вакиллари қатнашди.\nБугунги кунда мамлакатимизда Жанубий Корея инвесторлари иштирокида ташкил этилган қарийб 450 корхона мавжуд. Ўзбекистон Республикаси Ташқи иқтисодий алоқалар, инвестициялар ва савдо вазирлигида ушбу мамлакатнинг 72 компаниясининг ваколатхоналари аккредитациядан ўтган. Ушбу компаниялар фаолиятининг асосий йўналишлари нефтгаз ва кимё, машинасозлик, электр-техника, тўқимачилик каби қатор соҳаларни қамраб олган.\nСўнгги ўзгартириш: 23.12.2016 18:24


Louis Vuitton милларсиз соат ишлаб чиқарди\n11:10 / 03.06.2016\nФранциянинг Louis Vuitton модалар уйи Escale Spin Time соатлари янги моделини яратди. Соатларда вақтни кўрсатиб турувчи миллар йўқ, циферблатда эса митти денгиз байроқчалари акс эттирилган. Бу ҳақида Luxurylaunches маълум қилди.\nБайроқлар - айланиб соатни кўрсатиб турувчи кичик кубикларда тасвирланган, дақиқаларга эса спидометр манерасида ишлаб чиқилган мил масъул. Модель икки вариантда яратилган: пушти тилла ва титанли оқ тилладан. Соатнинг ҳаракатланиш захираси 42 соатни ташкил қилади, модель аллигатор терисидан ясалган тутқичда сотилади.\nСоат нархи ҳозирча ошкор этилмади, сотувга йил охирига қадар чиқиши кутилмоқда.\nLouis Vuitton — 1854 йилда Францияда сандиқ ва йўл сумкалари устаси Луи Вюиттон томонидан асос солинган компания. Компания эркаклар ва аёллар учун аксессуарлар, либослар, пойабзаллар, соатлар ва заргарлик буюмлари ишлаб чиқаришга ихтисослашган. Бугунги кунда компания LVMH халқаро холдинги таркибига киради.


Танаффусдан сўнг анжуман ўз ишини давом эттирди. Бу мажлисда яманлик машҳур олим ҳабиб Али Жифрий ҳазратлари сўз сўзладилар. Сўнгра анжуман ишитрокчиларидан бу қанчаси маъруза мавзуси ва нотиқнинг маърузаси бўйича ўз фикрларини билдирдилар.\nАнжуманнинг кечки мажлисининг биринчи қисмида яманлик машҳур тасаввуф намоёндаси ҳабиб Умар ибн Ҳафиз ҳазратлари асосий маърузани қилдилар. Сўнгра у кишига саволар берилди ва маърузаларини ҳақида фикр ва мулоҳазалар билдирилди.\nКечки мажлиснинг иккинчи қисмида доктор Муҳаммад Ибориҳим Каттаний маъруза қилдилар. Сўнгра у кишига саволлар берилди ва маърузалари муҳокама қилинди.\nШу билан анжуманнинг бу кунги фаолияти охирига етди.\nMore in this category: « “Тасаввуф инсонга омонлик ва диёрга барқарорликдир” (охири) “Тасаввуф инсонга омонлик ва диёрга барқарорликдир” (расмлар) »


ИЛҲОМ МЎМИНЖОНОВ: ҒАЛАБА ҚОЗОНИШИМИЗ ҲАМ МУКИН ЭДИ\nОлий лиганинг 22-туридан ўрин олган “Шўртан” - “Навбаҳор” жамоалари ўртасидаги учрашув якунига етгач, анъанавий тарздаги матбуот анжумани бўлиб ўтди. Ушбу журналистлар билан кечган мулоқотнинг дастлабки қисмида “Навбаҳор” бош мураббийи Илҳом Ибрагимжанович Мўминжонов қатнашди ва ўйин борасидаги фикрларини қуйидагича изоҳлади:\n- Ўзинглар кўрганинглардек ўйин қизиқарли бўлди. Иродали дуранг қайд этганликлари учун футболчиларимизга раҳмат айтаман. Йигитлар икки тўп фарқи билан ортда қолаётган бир пайтда руҳий томондан тушкунликка тушмасдан охиригача курашишди. Бугун ҳимоядаги қўпол хатолар туфайли ўз дарвозамиздан учта тўп олиб чиқишга мажбур бўлдик. Ҳимоядаги хатоларни бартараф этиш устида ишлаймиз. Учрашувда ғалаба қозонишимиз ҳам мумкин эди. Шунга қарамай сафардаги дуранг ёмон натижа эмас. Фурсатдан фойдаланиб, Намангандан жамоамизни бевосита ўйингоҳда қўллаш учун етиб келган мухлисларимизга ўз миннатдорчилигимни билдириб ўтаман. Улар 1:3 ҳисобида имкониятни бой бераётган пайтимизда ҳам жамоага далда бўлиб туришди.\nЁшларимиз биринчи даврани муносиб тарзда ўтказа олишмаганди. Таркиб йил бошида шакллантирилганлиги сабабли ёшларимиз мураббийи Шуҳрат Қорабоев натижаларни ижобий кўриниш олиши учун вақт беринглар деб сўраганди. Давралар оралиғида таркибни анча ёшартириб, кўпроқ уларга имконият берилмоқда. Бу ҳол ўз самарасини бериб, натижалар ҳам ижобий кўриниш олмоқда. Биласизки, футболда натижа ўз-ўзидан келмайди. Футболчилар майдонда яхши ўйнаётганликлари сабабли ютуқлар қўлга киритилмоқда. Ёшларимиз иштирокни шу зайлда давом эттиришса асосий таркибга муносиб футболчилар етишиб чиқади. Ёшларимиз иштирокидаги ўйинларни жамоамиз мураббийлари мунтазам равишда кузатишмоқда. Келгусида “Навбаҳор” ўз тарбияланувчилари билан ҳам фахрланади деган умиддаман. Қолаверса, клуб қошида ташкил этилган академия ҳам иш бошлайди. Бу ҳам иқтидорли ёшларни тарбиялашда бизга асқотади. Бир сўз билан айтганда орзу ва ниятларимиз улкан. Вилоят раҳбарларига клубни ривожлантириш борасидаги уч йиллик дастурини тақдим этганмиз. Ҳозирда режаларимизни амалга ошириш устида иш олиб борамиз.


Намангандаги АПЛ атмосфераси, вилоят ҳокимларининг мухлислиги, энг чиройли гол. Суперлига 2-тур сарҳисоби\n23:36 / 09.03.2020\nЯкунланган ҳафтанинг сўнгги уч куни давомида Суперлига 2-тур баҳслари ўтказилди. Мамлакатимизнинг еттита стадионида кечган учрашувлар якунида Tribuna.uz сайти тур сарҳисобини тақдим этади.\nТур ўйини: «Навбаҳор» - «Локомотив»\n1-турда «Пахтакор»га қарши ўйиндаги тортишувли вазиятлардан кейин 2-турдаги «Навбаҳор» - «Локомотив» баҳси тур учрашувига айланиши аниқ эди. Намангандаги очилиш маросимига уланган тўқнашув кутилган шиддат ва айниқса ажойиб футбол атмосферасини тақдим этди. Мухлислар билан тўлиб-тошган аренадаги ўйинда мезбонлар 2:0 ҳисобида зафар қучиб, Наманган аҳлига аламли мағлубиятдан кейин қувонч ҳадя этишди.\nТур қаҳрамони: Драган Черан\nЎтган мавсум Суперлигада энг яхши бўлган «Пахтакор» голеадори Драган Черан тўпурарлик сари юришни иккинчи ўйиндан бошлади. Сербиялик 32 ёшли ҳужумчи «Бухоро»га қарши осон кечмаган баҳсда амалдаги чемпион жамоа жонига оро бўлди. 65 дақиқа давомида бухороликлар дарвозасини ишғол эта олмаган Черан, кейинги 20 дақиқа (65, 81, 85) давомида ҳет-трик қайд этди. Бу эса унинг тур қаҳрамони сифатида эътироф этилишига замин ҳозирлади.\nТур мухлислари: Наманганда яна мавсум рекордими?\nСуперлига-2019да мухлислар ташрифи борасида рекорд қайд этилган баҳс Наманганда ўтиб, «Навбаҳор» - «Сўғдиёна» учрашувида 25 727 томошабин ташриф буюрганди. Бу сафар ҳам мавсум рекордини Наманган ўзида сақлаб қолса ажабмас. Зеро, бу йилги очилиш маросимида ҳам «Навбаҳор» - «Локомотив» (2:0) ўйинида 25 328 томошабин ташриф буюрди.\n«Марказий» стадиондаги аншлагда наманганлик мухлислар жамоа билан бирга ўйиндан кейин “исландча қарсак”ни исландиялик ишқибозлар ҳам ҳавас қиладиган даражада кўрсата олишди. Бутун ўйингоҳнинг бундай қўллаб-қувватлаши ижтимоий тармоқлар, ОАВда ҳам фақат қарсакларга сабаб бўлди. Шунчаки “супер”.\nТур факти: 5 кун ичида икки клубга раҳбар бўлган Ҳасан Рўзиев\nСуперлига 1-тури доирасида 1 март куни ўтказилган «Сурхон» - «Бунёдкор» (1:3) учрашувида Термиз клуби директори сифатида қайдномадан ўрин олган собиқ ҳакам Ҳасан Рўзиев, 5 март куни Навоийнинг «Қизилқум» клуби президенти лавозимида иш бошлади. Қизиғи, 7 март куни «Қизилқум» - «Сурхон» ўйинида янги клубини собиқ жамоасига қарши руҳлантирган Рўзиевнинг раҳбар сифатидаги иккинчи дебюти ҳам омадли чиқмади.\nТур воқеаси: Вилоят ҳокимлари стадионда\nФутболга “сиёсат даражасидаги” эътиборни вилоят ҳокимларининг стадиондаги ташрифларида кўриш мумкин. Хусусан, «Навбаҳор» - «Локомотив» (2:0) баҳси очилиш маросимида ЎФА вице-президенти Равшан Эрматов ва Наманган вилоят ҳокими Хайрулло Бозоров иштирок этди. Қайд этиш жоиз, Наманган клубининг ашаддий мухлисларидан бири саналмиш ушбу вилоят ҳокимининг клуб ривожига қўшаётган ҳиссаси улкан. Айнан Хайрулло Ҳайитбоевичнинг саъй-ҳаракати эвазига Наманган футболи яна бугунги даражасига кўтарилди.\nҚаршида ўтган «Насаф» - «Андижон» (2:1) ўйинида ҳам вилоят ҳокими очилиш маросимида иштирок этди. Эътиборлиси, Қашқадарё вилоят ҳокими Зойир Мирзаев ўйин давомида воҳалик мухлислар билан бирга трибунадан туриб жамоани қўллаб-қувватлаб турди. Иродали ғалаба билан якунланган ўйин якунида эса гол урган футболчилар Бобур Абдухолиқов ва Шароф Муҳитдиновнинг оналарига 8 март байрами муносабати билан кир ювиш машиналарини совға қилди.\nТур хатоси: «Пахтакор»нинг 1-голи\n«Бухоро» Тошкентда «Пахтакор» жамоасига қарши бир соатдан ортиқ вақт давомида муносиб қаршилик кўрсата олди. Аммо 65-дақақада Достонбек Ҳамдамов томонидан узатилган тўпни Драган Черан бухоролик ҳимоячига нисбатан ўйин қоидасини бузган ҳолда ҳисобни очди. Чераннинг қўполлигини эса бош ҳакам Фирдавс Норсафаров эътиборсиз қолдирди. Охир-оқибат бухороликлар йирик ҳисобда мағлуб бўлишди.\nТур эътирофи: ОКМК футболчилари\nЖиззахдаги очилиш маросими «Сўғдиёна» - ОКМК (1:1) ўйинига тўғри келди. Ўйин олди 5 дақиқалик расмий тадбирлар вақтида ноқулай об-ҳавога қарамай, футболчилар билан бирга чиққан ёш болалар шамоллаб қолмасликлари учун ОКМКнинг уч футболчиси - Игорь Зонич, Сардор Раҳмонов ва Арслонмират Амановлар эгнидаги қалинроқ либосларини ёш болаларга кийдиришди. Эътиборга арзимас ҳолатдир, аммо бу иззат-икром эътирофга арзийди.\nТур иқтибоси: «Наманган стадионидаги атмосфера менга АПЛдаги фаолиятимни эслатди»\n«Навбаҳор» бош мураббийи Андрей Канчельскисга кўра, Намангандаги аншлаг, футбол атмосфераси унга АПЛни эслатган. Маълумот учун, у ўз вақтида Англия Премьер-лигасида «Манчестер Юнайтед» шарафини ҳимоя қилган.\nТурнинг энг чиройли голи: Жасур Жалолиддиновдан ажойиб зарба\n«Бунёдкор» - «Машъал» (1:0) ўйинида “қалдирғочлар”нинг 17 ёшли яримҳимоячиси Жасур Жалолиддинов 2-турнинг энг чиройли голи муаллифига айланди. У жарима майдони ташқарисидан йўллаган зарбаси билан «Машъал» посбонини ожиз қолдирди ва жамоасига муҳим ғалабани келтирди.\nСуперлига 2-тури якунларига кўра, қуйидаги футболчилар Tribuna.uz талқинига биноан тур рамзий жамоасидан ўрин олишди.\nҲимоячилар: Игорь Голбан («Навбаҳор»), Игорь Зонич (ОКМК), Элёр Орипов («Сўғдиёна»), Станислав Андреев («Металлург»)\nЯримҳимоячилар: Азим Аҳмедов («Навбаҳор»), Жасур Жалолиддинов («Бунёдкор»), Шерзод Каримов («Сурхон»), Шароф Муҳитдинов («Насаф»)\nҲужумчилар: Драган Черан («Пахтакор»), Александр Касьян («Сурхон»)\nСуперлига 2-туридан кейин турнир жадвали:\n13:30 / 19.11.2020\nСуперлигада қолиш учун кураш. Кимда қандай имконият?


Қашқадарёда тарбияси оғир болалар "аскарлик ҳаёти"ни бошдан кечирдилар\nҚашқадарёдаги ҳарбий қисмда аскар каби яшаган ўсмирлар.\nҚашқадарёнинг Нишон туманидаги ҳарбий қисмлардан бирида тарбияси оғир болалар уч кун мобайнида ҳарбий-спорт соғломлаштириш тадбирида аскарлар каби ҳаёт кечирдилар.\n“Дарё” нашрининг билдиришича, мазкур тадбир 30 июнь — Ёшлар куни муносабати билан Жануби-Ғарбий махсус ҳарбий округи, Ўзбекистон Ёшлар иттифоқи Қашқадарё вилоят Кенгаши ҳамда вилоят Ички ишлар бошқармаси ҳамкорлигида уюштирилди.\nУнда Ички ишлар идораларида профилактик ҳисобда турувчи вояга етмаган ёшлар иштирок этдилар.\nПрофилактик ҳисобда турган ўсмирлар “3 кун давомида аскарларнинг ҳарбий ҳаёти билан яқиндан танишди, жанговар ва тактик машғулотларини бевосита кузатиб, ҳарбий қурол-аслаҳаларнинг келиб чиқиш тарихи, уларнинг турлари ва фойдаланиш усуллари ҳақида батафсил маълумотга эга бўлди. Ақлий ҳамда жисмоний салоҳият талаб этадиган ҳарбийлик касбининг нақадар шарафли эканлигини ҳис этди”, деб ёзди нашр.\nИжобий натижалар қайд этиладиган бўлса, бу каби «Ҳарбий-соғломлаштириш кунлари»ни йил сайин ташкил этиш режалаштирилмоқда.


Адрасдан бежирим либослар\nТўрақўрғон туманилик ҳунарманд Моҳира Акбарова ўз сингиллари билан бирга оилавий тадбиркорликни йўлга қўйди. Улар миллий мато — адрасдан келин либослари ва уй-рўзғор буюмлари тикиш билан шуғулланмоқда.\nБу ерда, шунингдек, ҳунармандчиликнинг яна бир тури — газлама қийқимлари ва қоғоздан гуллар ясалмоқда. Пировардида оилавий корхонада айни пайтда ойига ўртача 10 миллион сўмликдан зиёд буюртмалар бажарилмоқда.\n— Кейинги бир йил давомида маҳалламиз қизларидан беш нафарига чеварлик сирларини ўргатдик, — дейди М. Акбарова. — Улар ҳам мустақил иш юритиб, ўзлари тайёрлаган ҳунармандчилик маҳсулотлари билан рўзғорларига барака киритишаяпти.\nМазкур рукндаги бошқа мақолалар: « Хусусий сектор ва иқтисодий тараққиёт\tЗамонавий тўлов тизими аҳолига ҳисоб-китоб чоғида қўшимча енгиллик яратмоқда »


Фазл ас-Сулаймоний ал-Пайкандий\nФазл ас-Сулаймоний ал-Пайкандий -\nАбу Абдуллоҳ Фазл ибн Абул Фазл ас-Сулаймоний ал-Пайкандий - Абул Фазл Аҳмад ибн Али ас-Сулаймоний ал-Ҳофиз ал-Пайкандийнинг ўғли. Пайканд аҳлидан. Бу киши ҳақларида Абул Аббос ал-Мустағфирий «Тарихи Насаф» китобларида айтадилар: «Ҳижрий 405 (милодий 1015) йилнинг рамазон ойида Насафга келдилар. У киши мендан ҳадис ёзиб олдилар ва мен ҳам у кишидан икки ҳадис ва бир ҳикоя ёзиб олдим». Ҳижрий 413 (милодий 1023) йилнинг ражаб ойида Пайкандда вафот этганлар.


Эронда ўзбек Абдулатиф Муродий қатл этилди | Qalampir.uz\nОлам\t21 Июнь 10:12 62321\nАбдулатиф Муродий жорий йилнинг 5 апрелида, Рамазон ойида, Машҳаддаги Имом Ризо мақбарасида шиа уламолари Муҳаммад Аслоний ва Муҳаммад Содиқ Дороийга пичоқ билан ҳужум уюштирганликда гумонланиб, ҳибсга олинган эди.\nЭрон матбуотига кўра, 21 ёшли Муродий уларнинг ҳар бирига пичоқ билан камида 20 тадан жароҳат етказган. Муҳаммад Аслоний воқеа жойида вафот этган. Муҳаммад Содиқ Дороий икки кундан кейин шифохонада вафот этгани хабар қилинган.\nИчки ишлар вазири Аҳмад Воҳидий воқеани “террорчилик акти” деб атаган. Бироқ суд Абдулатиф Муродийни “Аллоҳга қарши жиноят қилиш”да айбдор деб топган. Унга нисбатан ҳукм 7 июнь куни эълон қилинган.\nМуродий Гунобод шаҳридаги масжидда икки сунний имом отиб ўлдирилганидан икки кун ўтиб шиа уламоларига ҳужум қилган.\n83 миллион аҳолига эга Эронда аҳолининг асосий қисми шиалар, суннийлар эса 10 фоизни ташкил қилади.\nМуродий дастлаб Афғонистон фуқароси экани маълум қилинган, бироқ “Тасним” агентлиги кейинчалик у “ўзбек” бўлиб, “бир йил аввал Покистон чегарасидан Эронга ноқонуний равишда келгани” ва Машҳадда яшаганини ёзган.\n04 Июль 13:26 60456\n03 Июль 09:53 35697


19 ноябрь, 2019, 12:59 10075\nЖанг АҚШда бўлади.\nРио Олимпиадаси совриндори, жаҳон чемпиони, профессионал боксда мағлубиятсиз одимлаётган Шаҳрам Ғиёсовнинг 30 ноябрда Монакода навбатдаги жангини ўтказиши борасида хабарлар тарқалган эди. Лекин бу амалга ошмади. Бу борада sports.uz мухбири Шаҳрам билан боғланиб, вазиятга ойдинлик киритди ва океан ортида ўзбек боксчилари ҳақида қандай фикрлар билдирилаётганлигига аниқлик киритиш учун бир-иккита савол билан мурожаат қилди.\n- Дастлаб, режа шундай кўриниш олганди. Лекин биз топган рақиб тайёр бўлмаганлиги учун жанг бўлмади. Аслида, катта шоуларда рингга кўтарилишим кўзда тутиляпти. Чунки, мени DAZN ҳамда Match.rum билан шартномам бор. Шунинг учун, АҚШ да жанг ўтказишим керак бўларди. Янги йилдан кейин , тўғрироғи январь ва февраль ойларида катта жангда иштирок этишим кўзда тутиляпти. Бу борада бизга DAZN ҳамкорлик қилади. Улар шов-шувли шоуда шунга ҳос жанг ташкил қилиб беришга ваъда берди.\n- Шубҳасиз. Муроджон рақиб жамоасининг юрагига қўрқув солиб қўйган. Умуман ҳамма ҳавотирда. Муроджонда ажойиб имконият бор. Қолаверса, салоҳияти ҳам етарли.


Ғазо минтақаси билан Исроил чегарасида жойлашган назорат пунктига фаластинлик жанггарилар томонидан уюштирилган ҳужум давомида олти нафар Исроил аскари ўлдирилди.\n07 март 2021, Тошкент вақти: 07:40\nУч нафар жанггарининг ҳам омон қолмагани айтилмоқда. Ҳужум буйича масъулиятни биратўласига уч ташкилот ўз зиммасига олмоқда. Даъвогарлар орасида "Ҳамас" ҳамда "Ал-Ақса мазлумлари гуруҳи" ҳам бор.\nБу¸ Маҳмуд Аббос Фаластин мухторияти раҳбари этиб сайланганидан кейин исроилликларга нисбатан амалга оширилган энг жиддий ҳужумдир.\nИсроил Ташқи ишлар вазирлиги вакили Дэни Эль Таубга кўра:\n"Бу ҳужум террористларни Фаластин халқининг эртаси қизиқтирмаслигидан далолатдир. Ўша назорат пункти орқали Исроилдан фаластинликлар учун озиқ-овқат ва дори-дармон сингари асосий маҳсулотлар етказилиб турилади. "Ҳамас" ҳамда "Ал-Ақса мазлумлари гуруҳи" шунчаки анашу таъминотни тўсиб қўйишда ким ўзарлик қилишмоқда”, — деди Исроил Ташқи ишлар вазирлиги вакили Дэни Эль Тауб.\nФаластин мухториятининг янги президенти Махмуд Аббос эса бу хусусда шундай фикр билдирди:\n"Бу ҳужум Исроилнинг сўнгги ҳаракатлари сингари, тинчлик ўрнатилишига ҳалақит беради", — деди Фаластин мухторияти янги президенти Маҳмуд Аббос.


Салатбоп ва баргли шолғом етиштириш бўйича тавсиялар - Ўзбекистон Республикаси Қишлоқ хўжалиги вазирлиги\nСалатбоп ва баргли шолғом етиштириш бўйича тавсиялар\nШолғом ўлкамизда қадимдан экиб келинадиган сабзавот экин бўлиб, тарихи 4–5 минг йилларга бориб тақалади. Меваси таркибида жуда кўп калий ва темир элементлари, инсон учун қимматли бўлган С, РР, В1, В2, провитамин А (каротин) учрайди.\nБаргида аскорбин кислота ва витаминлар илдизмевасидан кўп.\nТабобатда шолғом шамоллашга қарши, ични енгил юмшатишда, сийдик ҳайдашга, юракни ва танани тинчлантирувчи сифатида кўп ишлатилади. Хусусан илдизмеваларидан тайёрланган шарбат ёки бўтқа бронхиал астма, хроник бронхит, йўталга, овоз бўғилиб қолганда, ларингитга қарши яхши даво сифатида тавсия этилади.\nШолғом (Brassica campestres l) карамдошлар ёки бутгуллилар оиласига мансуб икки йиллик ўсимлик бўлиб, биринчи йили илдизмева, иккинчи йили гуллаб уруғ беради.\nБиринчи йилги тўпбарги кичик, барглар ер бағирлаб ўсади, патсимон, илдизмеваси ясси ёки юмалоқ ясси, ранги оқ, қизил, сариқ, бинафша, эти оқ ёки сариқ бўлади.\nЎзбекистонда шолғомнинг “Наманган маҳаллий”, Самарқанд маҳаллий каби навлари экиш учун қишлоқ хўжалик экинлари давлат реестрига киритилган.\n“Наманган маҳаллий” нави – эртапишар. Илдизмеваси ўртача, ясси-юмалоқ шаклда, серсув, ширин, оқ, айрим пайтларда оч сариқ, ён илдизлари кўп, тупроққа тўлиқ ботади. Илдизмева вазни 138–140 г. Ҳосилдорлиги 40–42 т/га. Ўсув даври 54–60 кунни ташкил этади.\n“Самарқанд маҳаллий” нави – эртапишар. Барги қирқилган, қаттиқ, ранги тўқ яшил. Илдизмева шакли ясси-юмалоқ, пўстининг ранги малинасимон, пушти, юзаси кўндаланг қабариқли, этининг ранги оқ, тиғиз. Илдизмева вазни 120–130 г. Ҳосилдорлиги гектарига 30–34 т. Ўсув даври 53–55 кунни ташкил этади.\nКейинги йилларда Сабзавот, полиз экинлари ва картошкачилик илмий-тадқиқот институти олимлари томонидан интродукция усули билан салатбоп шолғомнинг “Муяссар” нави яратилди ва давлат реестрига киритилди. Мазкур шолғомнинг асосий ҳусусиятлари шундаки, унинг нафақат илдизмеваси балки барглари ҳам истеъмол қилинади. Илдизмевасини янгилигида редискага ўхшаб истеъмол қилиш мумкин, барги қайнатилган ва тузланган ҳолда дастурхонга тортилади. Таркибида витамин С – 28,3 мг%, қуруқ модда – 6,8 мг%, қанд миқдори – 3,2%, оқсил – 1,0% бор. Илдизмева шакли юмалоқ, эти серсув, ранги оқ, нозик, вазни 102 г, диаметри 6–7 см. Ҳосилдорлиги гектарига 35–40 т. Ўсув даври 91 кун.\nИлдизмеваси серсувлиги, ширинлиги, тахирсизлиги ва эрта пишарлиги билан оддий дала шолғомидан фарқ қилади.\nМевасининг озуқалик сифати яхшилиги, минерал элементлардан калий ва темирни кўп тутиши, эти аччиқ бўлмаслиги, С, РР, В1, В2 каби витаминлар мажмуасининг мавжудлиги, шунингдек, ўсимликларда кам учрайдиган янтар кислотасининг бўлиши ушбу сабзавотни истиқболли экин эканлигини кўрсатади.\nРеспубликамизда шолғом ҳозиргача такрорий экин сифатида ёзги-кузги муддатларда экиб келинган бўлса мазкур шолғомни йил давомида етиштирса бўлади. Бироқ республикамиз иқлим шароитига мос навлари устида илмий-тадқиқотлар олиб борилмаган. Сабзавот, полиз экинлари ва картошкачилик илмий-тадқиқот институти олимлари салатбоп шолғомнинг янги “Гулшод” ҳамда баргли шолғомнинг “Дармон” навларини Давлат нав синаш комиссиясига топширишга тайёрлашмоқда.\nСалатбоп ва баргли шолғомни нафақат такрорий, балки эрта баҳорда вақтинчалик плёнка остида, қиш ойлари эса иссиқхоналардаги помидор ва бодринг қатор ораларида экиб, ҳосил олиш мумкин.


Икки буйрак ва икки кўздан жудо бўлинди: барчаси кеч бўлмаслиги учун бир отага ёрдам керак\nИнсон кетиб бораётган йўл жуда мавҳум манзиллар сари элтади. Олдинда бизни нималар кутиб тургани қоронғи. Гоҳида бу йўлнинг шундай бекатлари бўладики, унда бир умр қолиб кетишни истайсан. Бошқа пайт эса шундай қўрқинчли манзиллардан ўтасанки, туш бўлсаю уйғониб кетсанг. Ҳа, инсоннинг умр йўли ана шундай мавҳумлик гирдобида. Бу йўлларда бизни суяйдиганлар бўлади, биз қоқилувчи манзиллар бўлади, биз кутмаган ҳолатлар юзага чиқади. Муҳими барча манзилларда инсоний қиёфамизни йўқотмасликда.\nҚашқадарё вилоятининг Чироқчи туманида “Жар” деб номланган маҳалла бор. Одамлари ширинсухан, меҳмондўст ва оқибатли. Ана шу ерда 1978 йили туғилган, тўрт қизнинг отаси Хўжалов Отабек истиқомат қилади. У анчадан буён оғир касалликка йўлиққан ва бу ҳолат кундан кун бу инсоннинг саломатлигини емириб бормоқда.\nХўжалов Отабек 2013 йилдан буён иккала буйрак ишламаслиги сабабли Қашқадарё вилояти Кўп тармоқли тиббиёт марказидаги Нефрология бўлимида режали равишда - ҳафтасига уч марта гемодиализ олиб келмоқда. Шу касаллик туфайли иккала кўзи ҳам кўрмай қолган. Бундан ташқари, бу инсон 2015 йилда Тошкент вилояти шошилинч тез тиббий ёрдам марказида ҳам оғир ҳолатда ётқизилиб, даволаниб чиққан. Хуллас, шифокорлар Хўжалов Отабекка “Сурункали гломерулонефрит аралаш тури. СБЕ терминал босқичи. Ренал анемия оғир даражаси. Программали гемодиализ” ташхисини қўйишган.\nШу кечаю-кундузда тиббиёт хулосаси бўйича фақат буйрак кўчириш операцияси билан бу инсонни даволаш мумкинлиги айтилаяпти.\nАлбатта, бу операцияни амалга ошириш моддий таъминотга бориб тақалади. Тўрт нафар ҳали узатилмаган қизни парвариш этаётган ота учун бу мушкул иш. Шу сабаб барча шифо ўз ҳузурида бўлган Яратганга таваккал қилган ҳолда хайрия учун, савоб ва яхшилик учун Хўжалов Отабекка қўлимиздан келганча моддий ёрдам кўрсатсак. Зеро, биздан меҳр қолур-муҳаббат қолур. Шоядки биз сабабчи бўлиб, бу инсон соғайиб кетса, қизларининг чеҳрасини, уларнинг келин бўлганларини кўра билса...\nБарча саховатпеша инсонларни мазкур хайрия акциясида холис ниятла иштирок этишларини, Хўжалов Отабекка моддий ёрдам беришларини сўраб қоламиз.\nХўжалов Отабекнинг қўшимча маълумотлари:\nClick/PayMe: 8600 0424 8761 3936\nПул ўтказиш йўли билан (юридик шахслар учун): 2312 0000 1000 0017 4001


«Нега ўзбекистонликлар маҳсулотларни қимматга сотиб олиши керак?» — Депутат божхона тўловлари ставкаларининг юқорилигини таъкидлаб ўтди\n19:20 / 12.07.2019\nОлий Мажлис Сенатининг Бюджет ва иқтисодий ислоҳотлар масалалари қўмитаси томонидан ўтказилган анжуманда қўмита аъзоси Улуғбек Сотиболдиев Ўзбекистонда бож ставкаларининг юқорилигини айтиб ўтди.\n«Қўшни давлатларда бизга нисбатан бож ва солиқ юки енгил бўлгани сабабли маҳсулотларнинг қўшилган қиймати ва солиқ тўловлари уларда қолган ҳолда кириб келяпти. Ўз-ўзидан савол туғилади: нега Ўзбекистон аҳолиси қўшни давлат фуқароларидан кўра маҳсулотларни қимматга сотиб олиши керак? Охирги пайтларда фуқаролар қўшни давлатлар маҳсулотларини истеъмол қилишга қизиқиши ортиб бораётгани бежизга эмас, чунки ички бозоримизда кенг танлов йўқ. Эркаклар ва болалар кийимлари ишлаб чиқариш ривожланган, аммо аёллар либосларига келганда хомашё ва аксессуарлар етишмайди», дея унинг сўзларини келтирмоқда Kun.uz мухбири.\nҚўмита аъзоси Улуғбек Сотиболдиев тўқимачилик соҳасида Қирғизистон тажрибасини мисол қилиб келтирди. Унга кўра, қўшни мамлакатда бож юки енгил. Товар ишлаб чиқаришга хомашё етарли. Аввалига Қирғизистон бозорларида четдан келган маҳсулотлар сотила бошланди. Кейин секин-асталик билан маҳаллий шароитда тўқимачилик маҳсулотлари ишлаб чиқарила бошланди. Бугунги кунга келиб танлов кенгайди ва тижорат гуллаб-яшнаяпти.\nСотволдиев экспортга чиқарилаётган қишлоқ хўжалиги маҳсулотлари ҳисоби юритилаётгани, лекин ички бозордаги маҳсулотлар савдоси яширин йўл билан амалга ошаётганини танқид қилди. Унинг айтишича, қишлоқ хўжалиги маҳсулотларини етиштириш ва сотиш назоратсиз. Бунда яширин иқтисодиёт шароити яратилиши учун имконият ҳам, жозиба ҳам юқори. Кўчмас мулклар қурилиши ва сотилишида ҳам шу аҳвол. Мамлакатда ишлаб чиқарилаётган бошқа маҳсулотлар ҳам яширин иқтисодиёт омилидир.\nБунда сал аввалроқ Давлат божхона қўмитаси Ўзбекистонда ундириладиган бож ставкаларининг ўртача қиймати бўйича изоҳ берган эди.\n09:40 / 08.09.2018


МИРЗАЧЎЛДА “ТИКУВЧИ ДИЛНОЗА” ХУСУСИЙ КОРХОНАСИ ИШ БОШЛАДИ\nБугун юртимизда кичик бизнес ва оилавий тадбиркорликни янада ривожлантириш борасида бир қатор ишлар амалга оширилмоқда.\nОилавий тадбиркорларга яратилган ишбилармонлик муҳитини мустаҳкамлаб берувчи бундай қулай имтиёзлардан фойдаланиш натижасида бугун кичик бизнес фаолияти билан шуғилланувчи тадбиркорлар сони ортиб янгидан-янги иш ўринлари яратилмоқда.\nЖумладан, Жиззах вилояти Мирзачўл тумани “Ғалаба” маҳалла фуқаролар йиғини ҳудудида ўз фаолиятини бошлаган “Тикувчи Дилноза” хусусий корхонасида ҳам бундай имкониятлардан унумли фойдаланиб 10 га яқин турдаги тикув-трикотаж маҳсулотлари тайёрланмоқда.\n— Мамлакатимизда хусусий тадбиркорлик, айниқса, ёшлар бизнесини ривожлантиришга қаратилаётган алоҳида эътибордан руҳланиб, ҳомийлар кўмагида ажратилган 65 миллион сўмга тикувчилик цехи очдик, — дейди корхона раҳбари Дилноза Жўраева.\nКорхона фаолиятининг ўзига хослиги ишни ўтовларда ташкил этилганлигидир. Ўтовлардан бирига тикув ускуналари ўрнатилган бўлса, иккинчисида бичиш ишлари амалга оширилади. Айни пайтда бу ерда болалар ва аёллар учун кийим-кечаклар ишлаб чиқарилмоқда.


Ўғил бола тарбияси - Динда саволим бор\nХозирги вақтда: 19 сен 2019, 05:26\nРўйҳатдан ўтган: 24 окт 2018, 15:07\nПост SevaraMF » 23 апр 2019, 10:43\nАссалому алайкум. 1-синфда ўқийдиган 7 ярим ёшлик ўғлимнинг тарбиясига қийналмоқдамиз. Катталарнинг айтганига қулоқ солмайди, қўрқиш йўқ умуман катталардан. Беркитиб телефонда ўйинларни ўйнайди. Жазолаб, телевизор ҳам кўрмайсан энди, деб 1-2 кун кўтсатмаймиз. Кўчага чиққанда узоққа кетма, деса, узоқларга кетиб қолади. Ёлғонни оддий гапдек гапириб ўтиради. Яхши гапириб ҳам, уриб ҳам гаплашиб кўрдик, ўзгариш йўқ. Эсимдан чиқиб қолади, дейди гапирган гапларимизни, еган калтакларини. Мактабда, устози айтишича, ҳожатга деб чиқиб кетиб, мактабларни айланиб чиқаркан, кейин қидириб юришаркан. Ҳафтада 2-3 марта кечаси сийиб қўйишлари ҳам бор. Илтимос, ўйинга берилиб, катталарнинг гапини унутадиган бола билан қай тарзда гаплашиш мумкинлиги ҳақида маълумот берсангиз.\nЖавоб: Ўғил бола тарбияси\nПост Руҳшунос » 19 май 2019, 16:47\nВаалайкум ассалом. Аслида фарзандингиз нормал ҳолатда, фақат бироз гиперактив. Бундай болаларнинг тарбиясига бироз бошқачароқ ёндашиш керак. Афсуски, болани уриб, уришиб, тарбиясини ўзингиз бузиб, баттар чигаллаштирибсиз. Энди уни болалар психологига олиб бориб, ичидаги сиз томондан сингдирилган аламларни йўқ қилиш керак. Кўпроқ расм чиздиринг. Гиперактив болаларга ширинликлар мутлақо берилиши мукин эмас, албатта, табиийларидан ташқари (мева, қуритилган мева, шакари жуда кам солинган уйда пиширилган ширинликлар), уйқудан икки соат олдин телевизор кўрсатиб бўлмайди. Бундай болаларнинг вақтини мумкин қадар бекор қўймаслик, кўпроқ спорт тўгараклари билан машғул қилингани дуруст. Ўта сабрлилик билан муносабат қуриш керак, зинҳор уриб, бақириб, уришиб бўлмайди. Чунки қўрққанидан ҳам ёлғон гапиради. Ҳар нарсани ётиғи билан, охисталик билан, сабабларини айтиб тушунтириш керак. Энурез ҳолати ҳам боланинг стрессда эканидан далолатдир. Меҳр бериб, унга кўпроқ вақт ажратиш керак бўлади. Валлоҳу аълам.\nМавзу - Ўғил бола тарбияси


Россия ва Буюк Британия ўртасида ҳарбий...\n24.06.2021 09:06 0 2347\nРоссиянинг патрул кемаси ва қирувчи самолёти Қора денгиздаги инглиз ҳарбий кемасига қарата огоҳлантирувчи ўқ узди, дея хабар бермоқда рус ва инглиз оммавий ахборот воситалари.\nРоссия мудофаа вазирлигининг хабар беришича, «HMS Defender» номли британ кемаси Қрим яқинидаги Россия ҳудудий сувларига кирган. Буюк Британия Мудофаа вазирлиги ҳозирча изоҳ бермади.\nРоссия Қрим ҳудудига яқинлашган Буюк Британия кемасини мамлакат сувертитетига даҳл деб баҳолаган. Расмий Москванинг таъкидлашича, воқеа Қрим жанубидаги Фиолент бурнида содир бўлган. Британия кемаси огоҳлантирувчи ўқдан сўнг ҳаракат йўналишини ўзгартирган.\nБуюк Британия элчихонасининг мудофаа бўйича мутассадиси Россия мудофаа вазирлигига чақирилган. Ҳолат юзасидан ўрганишлар олиб борилмоқда.\n«HMS Defender» - Буюк Британиянинг «Carrier Strike Group» таркибига кирувчи кемаси. Қора денгизда ўз вазифаларини бажармоқда, деб хабар беради Қироллик денгиз флоти веб-сайти.\nЖамият Кеча, 11:03


Finance.uz - Наманганда инновацион IT-парк ташкил этилади\nУ шаҳарда хусусий тадбиркорликни ривожлантириш учун қўшимча шароитлар яратади. Бу Вазирлар Маҳкамасининг 29.05.2019 йилдаги 442-сон қарори билан назарда тутилган, деб ҳабар беради norma.uz.\n«IT-park» мажмуаси энг илғор хорижий тажриба асосида ташкил этилади. Унда «IT-school» ахборот технологиялари маркази жойлаштирилади, қуйидагилар унинг асосий фаолият йўналишларидир:\n● ахборот технологиялари соҳасида рақобатбардош маҳсулот ва хизматларни, инновацион ишланмаларни ишлаб чиқариш, уларни ички ва ташқи бозорларда илгари суришга қулай шарт-шароитлар яратиш ва кўмаклашиш;\n● миллий дастурий маҳсулотларнинг ишлаб чиқувчилар ва уларнинг маҳсулотлари тўғрисидаги ахборотнинг ягона электрон банкини шакллантириш;\n● етакчи компанияларнинг мутахассислари иштирокида курслар, тренинглар ва мастер классларни, шунингдек меҳнат бозорида талаб юқори бўлган ва малакали мутахассислар синфини шакллантириш учун илмий-амалий анжуманлар ташкил этиш ва б.\nПарк «Карбонам» МЧЖнинг Наманган шаҳар, А.Хўжаев кўчаси, 38-уй манзилида жойлашган бино ва иншоотлари негизида бунёд этилади. Ана шу мақсадда объектлар Наманган вилояти ҳокимлигига давлат мулки сифатида оператив бошқарувга бепул берилади. Ўз навбатида, «Карбонам» МЧЖ коммуникация тармоқлари мавжуд бўлган ер участкасини олиб, ишлаб чиқариш ускуналарини демонтаж қилиб кўчириб ўтказади ва инвесторларни жалб қилган ҳолда ишлаб чиқаришни ташкил этади. Жамият ходимларининг иш жойлари сақланиб қолади.\nҲужжат Қонун ҳужжатлари маълумотлари миллий базасида эълон қилинган ва 30.05.2019 йилдан кучга кирди.


Жаҳолатдаги жонҳолат Эртанги кун ҳикояси (2019 йил, 41 сон) | Insonvaqonun.uz\nБош саҳифа/Олам ва одам/Жаҳолатдаги жонҳолат Эртанги кун ҳикояси (2019 йил, 41 сон)\nЖаҳолатдаги жонҳолат Эртанги кун ҳикояси (2019 йил, 41 сон)\nЕРДАН меҳр кўтарилди. Одамлар бир-биридан олислашди. Кечанинг кўрпаси бугунга торлик қилди.\nЭзгулик фариштаси самовий кўшкида заминга хавотир билан тикилди. Сўнг чақмоқдан қанот, шамолдан шаҳд олиб ер сари учмоққа шайланди, одамларни қутқариш керак. Уларнинг қалби музлаб бораяпти.\nЭзгулик фариштаси қошида Иблис пайдо бўлди.\n— Энди Сен уларга ёрдам беролмаслигинг мумкин.\n— Нима учун?, — деди Эзгулик.\nИблис мағрурона тиржайди:\n— Улар сени кўрмайдилар, сени эшитмайдилар. Мен уларнинг қалбидаги ёруғликни кўра оладиган кўзларини ўйиб олдим...\n— Бас, бас қил!, — деди Эзгулик, — сен бундай қилолмайсан, уларни бир бора маҳв этганинг етади, энди бас қил!\nФаришта фарёд чекди.\nИблис унга яқин келди.\n— Ана, қара, яхшилаб қара...\nФаришта тубсизликда ерни кўрди: болакай ва қизалоқ мактабдан келишаяпти. Иблис уларнинг йўлини тўсди. Болакайнинг қўлидаги китобни юлқиб олди-да, унга нимадир тутди. Қизалоқ ҳам қўл чўзди. “Аввал қўлингдаги китобингни менга бер”, деди иблис. Қизалоқ китобни берди. Иблис унга ҳам нимадир узатди. Болакай ва қизалоқ севинганидан қичқириб юборишди.\nБолалар ирғишлаб-ирғишлаб, шодликдан дунёни бошларига кўтаришди.\nФаришта титраб кетди. У болаларнинг кўксида зимистонлик ва музликни кўрди. Иблисга юзланди:\n— Сен уларнинг қалбини ҳам суғуриб олдингми?, — деди титраб-қақшаб.\n— Бўлмасам-чи? Қўлидаги китобга қўшиб қалбини ҳам узиб олдим.\n— Уларга нима бердинг?\n— Шунчаки бир ойна. Энди улар умр бўйи шунга тикилиб яшашади. Бошларига ёғиладиган фалокатни, ҳатто осмон қулаб тушишини ҳам сезмай қолишади.\nФаришта дод солди:\n— Одамларнинг шу нарсага тикилиб яшашидан сенга нима наф?\nИблис қаҳ-қаҳ урди, у ўзида йўқ шод эди.\n— Энди улар бир-бирини шу ойнадан топишади, шу орқали гаплашадилар, бир-бирини шу орқали кўришади, ҳақоратлашади, бир-бирининг устига мағзава ағдаришади, иғвою-ғавғо қилишади. Ҳасадгўйлар, ичи қоралар, ёвузлар, ноқислар, фаҳшлар, беҳаёлар, худбинлар... бари-бари — менинг измимдагилар “ойнамайдон”да сенинг тарафкашларинг — эзгудил ва доно, иймонли (қаҳ-қаҳ уриб кулади) ва ҳоказоларинг томон тантанали юриш қилишади.\nФаришта бир қалқиди:\n— Одамларнинг қўлига сен тутган қуролнинг номи нима?\n— Иблисойна. Улар буни қўл телефон дейишади.\n— Самовотда изинг ўчиб, кўринмай қолувдинг. Ерда шу иш билан шуғулланибсанда-а? Сен қанча одамнинг қўлига ойна тутдинг?\n— Ўзинг кўрдинг-ку, — деди иблис чексиз самовот қаъридан ерга ишора қилиб, — бор-йўғи, шу икки нафар норасида қолувди, шуларга ҳам бериб улгурдим. Энди бутун бир халқ менинг ихтиёримда. Энди улар шусиз яшай олишмайди. Шунга турмушга чиқишади, шунга уйланишади.\nФаришта чинқириб юборди. Бир силтаниб тубсизлик сари қанот ёзди. У қўл телефон ойнасига тикилиб, унинг қаърига чиқолмайдиган бўлиб кириб кетган шўрлик одамларнинг тош қотиб бораётган юрагига ёруғлик олиб кириш, уларни уйғотиш учун нур шиддатида учиб борарди. Одамлар эса... қўлларидаги шайтонматоҳдан сира бош кўтаришмасди. Жонсарак фариштанинг илтижоси туфайли шамолу ёмғир, осмону булутлар, тоғу тош, ўт-ўлан, дарёлар, дов-дарахтлар, фалакда чарх ураётган қушларга забон битди — борлиқни бир нола зир титратди: “Бошингизни кўтаринг, одамлар. Уйғонинг одамлар!!!”\nОдамлар... Одамлар эса...\nСамовотда мағрур турган иблис илжайди:\n— Уйғотиб бўпсан...\n163\tЧоп этиш PDF


22:15 / 18.11.2016 43088\nАввал хабар қилинганидек, 17 ноябрь куни Туркия Республикаси Президенти Ражаб Тоййиб Эрдўған Самарқанд шаҳрига ташриф буюрди.\nЎзбекистон Республикаси Президенти вазифасини бажарувчи Шавкат Мирзиёев ва Туркия Республикаси Президенти Ражаб Тоййиб Эрдўған 18 ноябрь куни Ҳазрати Ҳизр мажмуига ташриф буюриб, Ўзбекистон Республикасининг Биринчи Президенти қабрини зиёрат қилди ва Ислом Каримов хотирасига ҳурмат бажо келтирдилар. Ислом Каримов руҳи покига Қуръон тиловат қилинди.\nШундан сўнг Самарқанд шаҳридаги Форумлар мажмуасида Ўзбекистон Республикаси Президенти вазифасини бажарувчи Шавкат Мирзиёев билан Туркия Республикаси Президенти Ражаб Тоййиб Эрдўған ўртасида музокара бўлиб ўтди.\nШавкат Мирзиёев Биринчи Президентимиз Ислом Каримов вафоти муносабати билан самимий ҳамдардлик йўллагани учун Туркия Президентига миннатдорлик билдирди. Ражаб Эрдўған Самарқандга ташриф буюриб, Юртбошимизнинг ёрқин хотирасига ҳурмат бажо келтиргани Ўзбекистон халқига юксак эҳтиром ифодасидир.\nРажаб Эрдўғон Туркия Ўзбекистонни Марказий Осиёдаги устувор шерик деб билишини, мамлакатимизнинг ижтимоий-сиёсий барқарорлиги ва иқтисодий тараққиёти изчил давом этишига ишончи комил эканини алоҳида таъкидлади.\nШавкат Мирзиёев ва Ражаб Эрдўған ушбу учрашув давомида эришилган келишувлар икки томонлама муносабатларни янги босқичга кўтариб, ўзаро манфаатли соҳаларда ҳамкорликнинг янги саҳифасини очишга хизмат қилишига қатъий ишонч билдирдилар.\nКуннинг иккинчи ярмида олий мартабали меҳмон Имом Бухорий ва Имом Мотирудий ёдгорлик мажмуалари, Амир Темур мақбарасини зиёрат қилди, Регистон майдонини кўздан кечирди.\nРажаб Эрдўғон истиқлол йилларида Президент Ислом Каримов раҳнамолигида бу эзгу масканлар тубдан қайта таъмирланиб, мутлақо янги қиёфа касб этганини алоҳида таъкидлади. Ўзбекистон аждодларимизнинг бой маънавий меросини тиклаш, ўрганиш ва дунёга танитишда юксак натижаларга эришаётганини қайд этди.\nШу билан Туркия Республикаси Президенти Ражаб Тоййиб Эрдўғаннинг мамлакатимизга ташрифи якунига етди.\nАнвар Бобоев, Анвар Самадов, Сарвар Ўрмонов (сурат), ЎзА


Чилининг йўқолиб қолган самолёти ҳалокатга учраган\n10.12.2019 12:01 0 2084\nБортида 38 кишини олиб учган Чили ҳарбий самолёти билан алоқа йўқолиб қолгани ҳақида хабар бергандик. «РИА Новости» Чили ҳарбий-ҳаво кучларига асосланиб хабар беришича, самолёт Антарктикага кетишда қулаб тушган.\nЕтти соатлик қидирувлар натижа бермаганидан сўнг Чили ҳарбий-ҳаво кучлари самолёт ҳалокатга учраган деган тўхтамга келди.\n«C130 Hercules» самолёти 9 декабрь куни маҳаллий вақт билан соат 16:55 да парвоз қилган, соат 18:13 да эса алоқа узилиб қолганди. Самолёт Пунто-Аренасдаги Чабунко базасидан Антарктикадаги ҳаво базасига учганди. Самолёт бортида 38 киши бўлган: 17 нафари экипаж аъзоси, 21 нафари йўловчи.\nЧили ҳарбий-ҳаво кучлари билан бирга миллий ва халқаро самолёт ва кемалар қидирувга жалб этилган. Улар авиаҳалокат юз бергани эҳтимолда тутилаётган ҳудудда тирик қолганларни қидирмоқда.\n«C130 Hercules» — АҚШда ишлаб чиқарилган ўрта ва узоқ масофага парвоз қилувчи ҳарбий транспорт самолёти. АҚШ ва НАТО ҳамда бир қатор мамлакатларнинг асосий ҳарбий транспорт самолёти ҳисобланади. Чили ҲҲК ихтиёрида бундай самолётлардан еттитаси бор.\nсамолёт авиаҳалокат Чили\nЖамият 11/09, 22:48\n«Uzbekistan Airways» аксирувчи йўловчиларга ҳам чора топмоқда\nХориж 11/09, 19:28\nРекорд! Паҳлавон 16 тонналик самолётни судради (видео)\nТехнология 09/09, 23:27\nДунёдаги энг катта рақамли фотокамера синовдан ўтди: шам шуъласини минг километрдан кўради (фото)


16:56 / 20.09.2016\nҲолливудлик таниқли комик актёр Жим Керрининг фикрича, бир йил аввал вафот этган собиқ маъшуқаси Катриона Уайтнинг ўлимида уни айблаш, вазиятдан фойдаланиб қолишдир, деб ёзмоқда People журнали.\nУайтнинг турмуш ўртоғи Марк Бертон Керрига нисбатан даъво аризаси топшириб, уни Уайтни турли хил гиёҳванд дори воситалари билан таъминлаганликда айблаганди. Бертонга кўра, Керри "Перкосет", "Амбиен" ва "Пропранолол" каби дориларни "Артур Кинг" номи остида олган ва сўнгра уларни Уайтга берган. Керри, гарчи Уайтнинг тушкунликка тез берилиши ва жонига қасд қилиш нияти борлигини билган бўлса-да, шундай йўл тутган.\n"Мен ўзимдан ва ёки мен севган аёлдан фойдаланишларига йўл қўя олмайман, бунга сабр ҳам қила олмайман. Кэт билан учрашувимиздан олдинроқ унда муаммолар бўлган. Афсуски, унинг фожиали ўлимини ҳеч ким тўхтатиб қола олмади", — дея актёр сўзларини келтиради нашр.\nКерри ўз шаънига нисбатан даъволарни "даҳшатли шармандалик" деб атаган ва бўлиб ўтган воқеадан "кимдир фойдаланиб қолишга барҳам беришига" умид билдирган.\nБир йил муқаддам, Калифорния полицияси Катриона Уайтнинг жасадини унинг уйида топишган эди. ОАВ Катриона ўлимидан бир неча соат аввал Керри билан муносабатларига чек қўйган. Бу вақтда Уайт аслида Марк Бертон билан қонуний никоҳда бўлган.\nҲолливуд Жим Керри


HAYOT KO'ZGUSI GAZETASI - ЭМЛАШ – БОЛАНГИЗ СОҒЛОМ ЎСИШИНИНГ ГАРОВИ\nҲар бир она фарзандини соғлом бўлиб вояга етишини чин дилдан истайди. Боланинг саломат бўлишида, турли хил касалликларга қарши кураша олишида эмлашнинг ўрни\nкатта, дейишмоқда шифокорларимиз.Олий тоифали болалар шифокори, иммунолог Нигора Раззоқова билан бўлган суҳбатимиз айни эмланишнинг болалар ҳаётида тутган ўрни ҳақидаги қуйидаги саволларга ойдинлик киритади.\n-Нигора опа, мана ҳозирги дақиқаларда эмлаш жараёни давом этмоқда. Айтингчи, эмланиш бола ҳаётида қанчалик аҳамият касб этади? Эмланиш орқали қандай касалликлардан воқиф бўлиш мумкин?\n-Эмланиш бола ҳаётида жуда муҳим аҳамиятга эга. Эмланган боланинг иммунитети кучли бўлиб, у ҳар қандай касалликка қарши кураша олади. Мана ҳозирда поликлиникамизда эмлаш давом этмоқда. Эмланган бола ўзини ногиронлик ва ўлимга сабаб бўлувчи ҳар қандай касалликлардан ўзини ҳимоя қила олади. Аксарият эмлаш турлари эса касалликларга қарши деярли тўлиқ ҳимояни таъминлаб беради. Эмлаш асосан саккизта ҳавфли касалликни олдини олади. Яъни, қизамиқ(миянинг жароҳатланиши ва кўр бўлиб қолиши), қоқшол(бўйин ва ўпкани шол бўлиб қолиши), сил(ўпканинг ҳавфли инфекцияси), тепки(карлик ва бепуштлик), шол(ҳаракат органларини шол бўлиб қолиши), кўкйўтал(болаларда нафас қисилишига сабаб бўлувчи қаттиқ йўтал), бўғма(нафас олишнинг қийинлашуви), гепатит В(жигарнинг қаттиқ жароҳатланиши) каби касалликлардан ҳимоя қилади. Бола вақтида эмланса, шифокорларнинг доимий эътиборида бўлиб, маслаҳатларини олиб борса унинг соғлиги шунчалик мустаҳкамланади.\n-Болалар эмланишдан олдин қандай тиббий кўриклардан ўтишади?\n- Эмланишдан олдин бола организми чуқур текширилади.Оддий қилиб айтганда қулоғидан тортиб то оёғигача текширувдан ўтказилади. Токи унда ҳеч бир дард учрамасин ёки бошланаётган бўлмасин деб қаралади. Агар бола соғлом деб топилсагина эмлашга рухсат берилади. Айтайлик, организмида грипп, шамоллаш каби касалликларнинг асротлари мавжуд болалар бўлиши мумкин. Биз уларни шифокорлар билан қайта соғломлаштириб, кейин эмлашга руҳсат берамиз.\n-Эмлашдан кейин бола организмида салбий ҳолатлар ҳам кузатилиши мумкинми?\n-Эмлаш натижасида вужудга келадиган салбий ҳолатлар камдан кам учрайди. Бизга вакциналар Ҳиндистон ва Белгиядан келтирилади. Ўзбекистонда ишлатиладиган вациналар юқори сифатли бўлиб, улар Европа ва АҚШда ишлатиладиган вакциналар билан бир хил, яъни бола танасига зиён етказмайди. Эмлашдан сўнг болада бўшашганлик, тошма тошиши, тана ҳароратининг бироз кўтарилиши, укол қилинган жойининг шишиши ва инжиқлик каби ҳолатлар кузатилиши мумкин. Булар нормал ҳолатлар бўлиб, тез орада ўтиб кетади ва умуман ҳавфли эмас. Бундай салбий ҳолатларнинг ҳавфини камайтириш учун укол қилинадиган жойни уколдан олдин ва кейин уқаламаслик керак.\n-Болалар қандай вақтларда эмлашга чақирилади?\n-Улар белгиланган маълум даврда эмланади. Яъни, бола ҳаётининг биринчи куни, 2-5 кунлари, кейин эса 2,3,4,9,16 ойлигида сўнг 6 ёшлигида эмлашга чақирилади. Ҳудудларга беркитилган шифокорларимиз ҳар бир болага эмланишдан 1-2 кун олдин айтиб, хабардор қилишади.\n-Ота-оналар орасида эмлашдан кейин боланинг безовта бўлишини ўйлаб, эмланмасликни афзал биладиганлар ҳам учраб туради, шундай эмасми? Бу ҳолатга қандай чора топмоқдасиз?\n-Даставвал шундайлар учраб турарди. Биз болаларнинг оналарини поликлиникамизга чақириб, улар билан белгиланган тартибда суҳбат ўтказиб, эмлашнинг фойдали хусусиятлари, аҳамияти, эмланмаслик натижасида болада кечадиган турли хил касалликларнинг авж олиши, салбий ҳолатларни келтириб чиқариши ҳақида тушунтиришлар олиб борамиз. Нафақат бу борада балки, ёш оналарга боланинг соғлом бўлишида нималарга эътибор беришлари лозимлиги тўғрисида ҳам тавсиялар берамиз. Бугунги кунда ота-оналар эмлашнинг фойдали жиҳатларини шу даражада тушуниб етишганки, уларнинг ўзлари бу борада турли хил саволлар билан мурожаат қилишади.\n-Чет давлатларда туғилган болаларда эмлаш ҳолатлари қандай амалга оширилади?\n-Бундай болалар қайтиб келганидан сўнг аввал шифокор кўригидан ўтказилади. Қандай касалликка чалинганидан қатъий назар уларнинг соғлиги тикланиб, эмлашга тайёрланадилар. Бизнинг давлатимизда ҳеч бир бола эътибордан четда қолмайди. Биз шифокорлар нафақат уларнинг соғлигини, балки келажак ҳаётда ўз ўринларини топишлари учун ҳам қайғурамиз, эмланишга келган 6 яшар болаларга яхши ўқиши, одобли бўлиб юришлари борасида ҳам тушунтиришлар берамиз. Фарзандларимиз саломат бўлса, биз шифокорлар шунчалик бахтиёрмиз. Улар бизнинг таянчимиз, суянчимиздир. Фарзандларимиз соғлом бўлса давлатимиз сарҳадлари тинч, осмони мусаффо, ҳаётимиз фаровон бўлади. Биз, тиббиёт ҳодимлари эртамиз эгалари билан фахрланиб юришимиз учун бугунгидан-да кўпроқ болалар соғлиги билан шуғулланишимиз, ишимизга бўлган масъулият ҳиссини оширишимиз лозим.\n-Самимий суҳбатингиз учун ташаккур!


TIB.UZ / Ўзни севдириш сирлари (1-сабоқ) - TIB.UZ\nTIB.UZ Жинсий ҳаёт сабоқлари Ўзни севдириш сирлари (1-сабоқ)\nМунис оналар, ўз қизларини гўёки бошқа жойга кўчириб ўтқазилаётган нозик кўчатга менгзашганлиги боис, «борган жойингда униб-ўсгин», — дея дуо қилганлар. Қуйида «Мусулмон аёлнинг ўз эри олдидаги вазифалари» рисоласида келтирилган, аёлнинг ўзини севдириш шартларини келтирамиз.\nБолажоним, севикли қизим! Сен эрингга шундай хизмат қилгинки, у ҳам сенга қул бўлсин! Сен унга ер бўлки, у сенга осмон бўлсин! Сен эрингга бир уй бўл, у сенга устун бўлсин!..\nҚизим! Энди сенга айтадиган ўгитларимга қулоқ солиб, уларни доимо ёдингда тутгил.\nАввало, қаноат соҳибаси бўл, ўз ҳолингга шукур қил. Эринг уйга ниманики олиб келса, у хоҳ ейдиган, хоҳ киядиган нарса бўлсин, хушфеъллик билан, гўзал одоб билан қабул қилиб ол! Эрингга ташаккур айтиб хушнудлик кўрсат. Зеро бахтли ҳаёт кечирмоқнинг бир йўли ўз ҳолига шукр этмоқликдир. Ҳолига шукур этмаган, ўз нафсини тиймаган кишида кўнгил ҳузури, қалб роҳати бўлмайди.\nЭрингга итоатда бўл, қил деган ишларини қил, қилма деганини қилма! Эрга итоатда бўлмоқлик уйда тотув бир ҳаётда яшашни истаган ҳар бир аёл учун ҳаво ва сувдек зарурдир. Эринг билан суҳбатлашганда итоатли бўлишингни, унинг сўзларини одоб билан тинглаб адо этишингни сенинг сўзлашиб, қулоқ солишингдан тушуниб оладиган бўлсин. Шундай бўлса, Оллоҳ таоло сендан хушнуд бўлади, уйинг саодат нуридан нурафшон бўлади.\nЭрингнинг кўзи тушадиган жойларга яхши эътибор бер! Уйингнинг ичини, ташқарисини доимо тоза тут!\nУст-бошингни тоза тут. Бу эрнинг қалбини ўзига ром этмоқ йўлидир. Эринг сендан фақат хушбўйни сезсин, димоғига ёмон ҳид асло келмасин. Ёмон ҳидлар эринг олдида сенинг обрўйингни туширади. Сендан жирканишига сабаб бўлади. Шуни унутмагилки, тозалик ва ҳарифлик энг яхши хислатдир. Инсон кўзига хуш кўринишлик шу биландир.\nОвқатни вақтида тайёрла, яъни овқатланиш вақтини ҳеч қачон кечиктирма. Эринг қачон овқатланишга ўрганган бўлса, ўша пайтда овқатни тайёрлагин. У келиши билан дарҳол дастурхон сол. Шуни яхши билгинки, очлик инсоннинг жаҳлини қўзғайди.\nУйқу вақтини ва уйғониш пайтини яхши билиб ол ва унга амал қил! Эрингнинг қачон уйқуга ётиш пайти бўлса, ўринни тайёрлаб қўй. Уйқусизлик киши асабларини бузиб, унинг эҳтирос ва муҳаббатини секин-аста сўндиради.\nЭрингнинг моли ва ашёсига эътиборли бўл! Унинг мол-дунёсини яхши сақла, буюмларини авайлаб муҳофаза эт. Унинг мол-мулки сеникидир, болаларингникидир. Эрнинг мол-мулкини тежаш, сақлашни ўрганиш ва бу йўлда тўғри, дуруст ҳаракатда бўлиш ҳар бир хотиннинг бахти учун зарурдир.\nЭрингнинг қариндош ва яқинларига ҳурмат кўрсат. Қайнонанг, қайнотангни ҳурмат қил, уларни ўз отанг, ўз онанг мисолида кўр, қайнонанг ва қайнотанг тарафидан бўлган насиҳатларни ўрнига келтир, доим очиқ кўнгилли бўл. Шундай қилсанг, эрингнинг эътиборини қозонасан. Уларни ҳурмат қилиш, эрингни ҳурмат қилиш демакдир.\nЭрининг қариндошларига иззат-икром кўрсатишни билмайдиган аёл, ҳузур ичида яшаш йўлларини билмайдиган аёлдир. Гул севилиб, тикан севилмайдими? Тиканни ҳам иззат қилмаган, гул исидан бебаҳра қолади. Эрининг қариндошларига ҳурмат кўрсатишни билмайдиган хотин эрининг кўнглини ололмайди. Ҳамма вақт унинг кўзига хунук кўринади. Бу оқила аёлнинг йўли эмасдир.\nЭрингнинг сирларини бошқаларга айтма! Унинг сирини ўз сирингдай сақла. Эрингнинг баъзи сирларини билган вақтингда эҳтиёт бўлиб уни сақла, бировларга айтиб юрма. Агар сирини айтиб қўйсанг, эрингнинг ишончини йўқотасан, эътиборидан қоласан. Орада душманлик пайдо бўлиб, оилада барака бўлмайди. Бундай оилада ахлоқ ҳам бўлмайди.\nЭрингнинг динга тўғри келадиган барча буйруқларини тўлиқ адо эт! Жаннатга кирадиган хотинлар эрининг динга уйғун амрларини бажарадиган хотинлардир. Эрининг юзига жаҳл билан тик қараб, сўзига қулоқ солмайдиган хотинлар бахтсиздирлар.\nЖон қизим! Ёдингда тутки, эринг хафа бўлганда сен хурсанд бўлишдан сақлан. Чунки унинг хафагарчилигида сенинг хурсанд кўринишинг, унинг қувонган чоғларида сенинг ғамгин бўлишинг унга ҳамдард бўлмаслик каби бир қусурни келтириб чиқаради. Бу эса фаҳмсиз ва тарбияси ёмон одамларга муносиб ишдир. Мунис онажонларимиз узатилаётган ҳар бир қизнинг қалбига ва тафаккурига ушбу насиҳатлар мажмуини сингдиришган.


The Brookings Institution: Ўзбекистон қандай қилиб фаол ва очиқ иқтисодиётга ўтмоқда? - Халқ сўзи\nThe Brookings Institution: Ўзбекистон қандай қилиб фаол ва очиқ иқтисодиётга ўтмоқда?\n17:45 27 Декабрь 2018 Иқтисодиёт\nАҚШнинг нуфузли “ақл маркази” — “The Brookings Institution” веб-сайтида “Ўзбекистон қандай қилиб фаол ва очиқ иқтисодиётга ўтмоқда?” сарлавҳали таҳлилий мақола эълон қилинди.\nМатериал бир гуруҳ етакчи мутахассислар томонидан тайёрланган бўлиб, улар орасида Жаҳон банкининг Марказий Осиё мамлакатлари бўйича директори Лилия Бурунчук, Жаҳон банки етакчи иқтисодчиси Вольфанг Фенглер, Халқаро молия корпорацияси (ХМК) минтақавий директори Вибке Схломер ва ХМК иқтисодчиси Дариа Таглиони бор.\nЎзбекистонда бозор иқтисодиётини қуриш бўйича кенг кўламли ислоҳотлар дастурининг иккинчи йили ўтмоқда, деб ёзади муаллифлар. Ҳукумат уч фундаментал ўтишни амалга оширмоқда, яъни:\n— маъмурий-буйруқбозликка асосланган иқтисодиётдан бозор иқтисодиётига;\n— давлат секторидан хусусий секторга;\n— ёпиқ ва изоляцияга асосланган иқтисодиётдан фаол ва очиқ иқтисодиётга.\nМамлакатдаги янгиланишлар ортиб бораётган ташқи таҳдидлар ва аҳоли таркибида ёшлар сони изчил кўпаяётган шароитда кечмоқдаки, шу сабабли янги иш ўринлари яратишга алоҳида эътибор қаратиляпти.\nТрансформация жараёнида давлат ресурсларни тақсимловчи эмас, балки бозорнинг драйвери ва тартибга солувчиси бўлиб бормоқда. Бу ташқи омиллар таъсирини бартараф этиш, ижтимоий фаровонликни таъминлаш ва ижтимоий ҳимоя тизимини яратиш имконини беради.\nБандлик, саноат, экспорт ва энергия самарадорлиги — айнан мана шу тўрт вазифа Ўзбекистонда амалга оширилаётган ислоҳотларнинг марказида турибди.\nТобора ривожланаётган Ўзбекистон ушбу ресурсдан иқтисодий ўсишни таъминлаш йўлида фойдаланиши мумкин. Мутахассислар маълумотларига кўра, 2017 йили республикада 23 миллионга яқин меҳнатга лаёқатли кишилар бўлган бўлса, 2030 йили бу кўрсаткич яна тўрт миллионга ортади ҳамда Ўзбекистон Марказий Осиёнинг энг йирик давлатларидан бирига айланади.\nЯқин-яқингача асосий иш ўринлари қишлоқ хўжалиги ва хизматлар соҳасида яратилар эди, иқтисодиётда эса давлат корхоналари устувор аҳамият касб этарди. Шу сабабли самарасиз давлат компанияларидан воз кечиш вақти келди.\nЭкспорт ҳақида фикр юритганда, мутахассислар жаҳон коммуникацияларидан узоқлик Ўзбекистонга “маҳсулотларни ишлаб чиқариш ва сотиш занжири”га интеграциялашишни қийинлаштирганини таъкидлайдилар. Республикадаги ишбилармонлик муҳитининг яхшиланиб бориши билан ўзбек товарлари ва хизматлари ўарбий Европа ва Шарқий Осиё бозорларига етказиб берилиши йўлга қўйилмоқда.\nШу ўринда энергетик самарадорлик ҳам ниҳоятда муҳим аҳамиятга эга. Бу йўналишда амалга оширилган зарур чора-тадбирлар орасида кимё саноатини ҳамда нефть-кимё тармоғининг модернизация қилингани алоҳида кўрсатиб ўтилади.\nМаърузанинг иккинчи қисмида экспертлар Ўзбекистоннинг изчил тараққиёти ва фаровонлигида муҳим ўрин тутиши мумкин бўлган тўрт соҳани ажратиб кўрсатадилар.\nДенгизга чиқиш имконига эга бўлмагани сабабли Ўзбекистон учун, биринчи навбатда, ҳаво қатнови (“air connectivity”) ҳал қилувчи аҳамият касб этади. Автомобиль ҳамда темир йўл транспорти самарадорлик ва вақтни тежаш нуқтаи назаридан ҳаво йўлларидан сезиларли даражада орқададир. Бу, айниқса, ташқи бозорларга қимматбаҳо ҳамда сифати тез бузиладиган маҳсулотларни етказиб беришда ниҳоятда муҳимдир. Муаллифлар Ўзбекистон Президентининг виза тартибини либераллаштириш ва фуқаро авиациясини тубдан такомиллаштиришга оид қабул қилган ҳужжатларини ижобий баҳолайди.\nСўнгги вақтда Ўзбекистонда “рақамли иқтисодиёт” изчил шаклланиб келмоқда. Мазкур иқтисодиёт учун универсал ҳамда арзон инфратузилма яратиш қатъий ислоҳотлар ва салмоқли инвестицияларни талаб қилиши аёндир. Функцияларни тақсимлаш ҳамда давлатнинг мамлакат ҳаётидаги иштирокини камайтириш орқали янги иқтисодиётни қуриш мумкин.\nКимё саноати улкан салоҳиятга эга манбадир. Бой табиий ресурсларга эга Ўзбекистон жаҳон бозорида муҳим ўрин тутади. Углекислота газлари чиқаришни камайтириш мақсадида республика кимёвий корхоналар модернизация қилинмоқда. Ушбу жараёнда хорижий компаниялар ҳам иштирок этаётгани эътиборга моликдир. Мазкур тармоқнинг замон талаблари даражасига келтирилиши Ўзбекистоннинг рақобатдошлигини оширади ва уни энергетик жиҳатдан самарали мамлакатга айлантиради.\nАгросаноат улкан яширин имкониятлар оламидир, деб ёзади муаллифлар. Республика ҳар йили қарийб бир миллиард долларлик мева ҳамда сабзавотларни экспорт қилади. Асосий истеъмолчилар Қозоғистон ва Россия бўлиб қолмоқда. Тадқиқотлар шуни кўрсатмоқдаки, мамлакат ўзининг юқори сифатли маҳсулотларини Европа ҳамда Шарқий Осиё бозорларига экспорт қилиш учун барча имкониятга эга. Ўзбек мева ва сабзавотлари харидоргир.\nХулоса ўрнида муаллифлар Ўзбекистонда амалга оширилаётган кенг кўламли ислоҳотлар катта фойда келтиришини прогноз қилади. Албатта, кўзланган ўзгаришларни ҳаётга татбиқ қилиш осон эмас, улар ниҳоятда катта масъулият ва қатъий чора-тадбирларни талаб этади. “Пировардида Ўзбекистон рақобатбардош, очиқ ва фаровон жамият қура олади”, дейилади таҳлилий мақолада.


29 май 2022, Тошкент вақти: 10:52\nРоссия президенти мамлакатдаги етакчи дин арбоблари билан ўтказган суҳбатларидан сўнг¸ мактабда дин дарси жорий қилишга қарор берди.\n21 июл куни Россия президенти Дмитрий Медведев мамлакатдаги мактабларнинг қарийб 20 фоизида тўрт етакчи дин — насронийлик, Ислом, буддизм ва иудаизм асосларини, динсизларга эса дунёвий этикани ўқитиш бўйича эксперимент ўтказишни маъқуллади.\n2009 йил 1 сентябрдан бошлаб Россиянинг 18 та минтақасидаги 12 мингта мактабда ана шу тажриба машғулотлари бошланади. Россиядаги турли диний жамоалар етакчилари билан учрашган Дмитрий Медведев: “Ўқувчилар ва уларнинг ота-оналари танлов ҳақида ўзлари қарор бериши керак. Бу борадаги ҳар қандай мажбурлаш нафақат ноқонуний бўлади, балки мутлақо тескари натижа беради”, деди.\nАгар бу тажриба яхши натижа берса, 2010 йилдан бошлаб, Россиянинг барча мактабларида бошқа динлар қатори Ислом дини асосларидан ҳам сабоқ берила бошланади.\nҲозир Россияда қанча мусулмон яшаётгани ҳақидаги масала бироз баҳсли. Турли манбаларда мусулмонлар сонининг 7 миллиондан 25 миллионга қадар экани айтилади.\nРоссиядаги етакчи дин пешволари билан учрашган Дмитрий Медведовнинг ўзи эса Россияда бугун 20 миллионга яқин мусулмон яшаётганини тилга олди.\nРоссиянинг Осиё қисми мусулмонлари идораси раиси ва олий муфтий Нафигулла Аширов¸ бугунга келиб Россия мактабларда мусулмон ўқувчилар учун дин асосларини ўргатувчи алоҳида машғулотларнинг ташкил этилишини, умумиятла ижобий воқеа дея баҳолади:\n- Агар ёдингизда бўлса, 1990 йиллардан буён Россия Православ черкови Россиянинг барча мактабларида, ўқувчиларнинг динидан қатъий назар, насронийликнинг православ мазҳаби бўйича машғулотлар жорий этишни талаб қилиб келаётган эди. Бу кескин қаршиликка учради ва ниҳоят, баҳс якунида барча дин асослари мактабда ўқитилсин, деган қарорга келинди. Бу қарорни қабул қилиш мумкин, албатта, дейди Россия олий муфтийси.\nРоссия мактабларида дин асослари ўқитилар экан, бундай сабоқ қандай кўринишда бўлади, деб сўраймиз муфтий ҳазратларидан.\n- Президент Медведевнинг эълон қилишича, бу эксперимент доирасидаги сабоқларни дунёвий фанлардан дарс берувчи ўқитувчилар ўтади. Яъни, улар махсус тезкор курсларда тайёргарликдан ўтган ўқитувчилардир.\nДарсларда эса, мисол учун, православлик мазҳаби ёхуд Ислом дини асослари ўргатилади. Яъни, бу машғулотлар болаларнинг ўзлари мансуб бўлган дин билан таништирувчи ва дини асосларини ўргатувчи дарс бўлади.\nАгар бу эксперимент муваффақиятли бўлса, албатта, кейин ўқитувчиларга талаб кучаяди ва бизнинг бошқарма ҳам ўз дарсликлари, ўқитувчилари билан бу жараёнга қўшилади, дейди олий муфтий Нафигулла Аширов.\nРоссияда диний таълим бобидаги баҳс шу тариқа ечим топганидан қониқиш билдирган муфтий, айни пайтда, бундай ислоҳотнинг баъзи хавотирли оқибатлари борлигини ҳам тилга олди. У ўз фикрини конкерт бир мисол билан изоҳлайди.\n- Ўз вақтида бир мактаб ўқувчиси диний ибодатни қилмагани учун танаффус чоғида синфдошлари томонидан калтаклангани катта шов-шувга сабаб бўлган эди. Яъни, руҳоний мактабдаги дарсини ибодатдан бошлаган. Ўқувчилардан бири эса католик мазҳабида бўлгани боис ибодатдан бош тортган. Танаффус чоғида синфдошлар уни яккалаб, калтаклаган эди.\nБиз дунёвий давлатдаги жамиятнинг бир бўлаги сифатида шундай хавотирли оқибатлардан қочиш учун динни жамоат мактабларига олиб кирмаслик, алоҳида, махсус мактабларда ўқитиш тарафдори бўлган эдик. Аммо, давлат раҳбари ўз қарорини эълон қилди ва энди бу экспериментнинг натижасини кутамиз, дейди Россия олий муфтийси Нафигулла Аширов.\nРоссия мактабларида дин асослари ўргатилишини бир томондан маъқуллаб, бошқа томондан эса хавотирли оқибатлари бўлишидан қайғураётган Россия олий муфтийси бундай таржиба аҳолиси, асосан, бир динли бўлган мамлакатлар учун балки муваффақиятлидир, деган фикрда.\n- Ўзбекистон бир динли мамлакат, дейиш мумкин. Худди араб давлатлардаги каби бу давлатларда ҳам мактабларда дин асослари ўргатилиши ўзини оқлайди, деб ҳисоблайман. Яъни, бола мактабда ҳам, уйда ҳам бир диндан сабоқ олади, дейди Нафигулла Аширов.\nАммо, аҳолисининг қарийб 90 фоизи Ислом динига эътиқод қиладиган Ўзбекистон мактабларида дин асослари деярли ўқитилмайди.\nДеярли, деганимизнинг боиси, умумий ўрта таълим дастурига “Одобнома” номли предмет қўшилган ва бу дарсда одоб-аҳлоқ нормалари билан бирга, гўёки, дин асосларини ҳам ўргатилар эди.\nАммо, бугунги кунда республиканинг аксарият мактабларида бу предмет ўқитилмаяпти ёХуд ўқитилса-да, бу предметнинг дин асосларига тегишли бўлган қисқагина қисми ҳам қисқариб кетган, дейди фарғоналик Ҳусанбой ҳожи.\n- Ҳозир мактабда бу дарслар йўқолиб кетган. Мактабда бу дарслар бўлмаяпти ҳозир. Олдин "Одобнома" бор эди. Масжиднинг имомлари кириб¸ кунда бир-икки соат дарс бериб турарди. Ҳозир бунақалар йўқолиб кетган. Ҳозир дин тўғрисида мактабларда умуман дарс берилмайди. Мана 9 синфгача ўрта мактаб. Шунда берилмайди. Биз шу нарса ўргатилса¸ шунга жуда нима эдик, дейди фарғоналик суҳбатдошимиз.\nРасман ташкил қилинган диний таълим муассасалари, масалан, мадрасалар ёXуд ўрта-махсус таълим муассасалари ва олий ўқув юртлари эса кўп миллионлиk Ўзбекистон учун жуда оз, дейди бу суҳбатдош.\n- Қуръон нима¸ Қуръон кимнинг китоби¸ қаердан келган¸ кимдан тушган¸ қанақа тушган – буларнинг ҳаммаси ëш болаларга ўргатилса¸ оқим деган нарсалар ҳам йўқолиб кетарди. Бу оқимларнинг кўпайиши¸ ëшларимиз илмга чанқоқ¸ ким ўргатса¸ ўшанга ишониб кетаверадида. “Бу Қуръонда шунақа” деса¸ ишониб кетаверадида. У оқимнинг нималигини кейин тушуниб қолиб¸ телевизорга чиқиб¸ президентдан кечирим сўраб. Буни дарслик қилиб киргизиб қўйиш керак. Бунинг ҳеч қанақа зиëни йўқ. Бунинг халққа фойдаси бор. Буни киргизишмаяпти. Тепадагилар ҳозир чатоқ бўлиб¸ динга тескари. Мактаб дарсликларида бу нарса йўқ, дейди фарғоналик Ҳусанбой ҳожи.\nЎзбекистонлик ҳуқуқ фаоли Бахтиёр Ҳамроев ҳам Ўзбекистондаги бугунги ижтимоий, маънавий муаммоларнинг аксарияти сабабини халқ менталитети, миллий маданиятининг асосини ташкил қилган диндан илм олишнинг йўқлиги билан боғлайди.\nУ ўзи бўлиб қайтган Ғарб давлатлари тажрибалари билан Ўзбекистондаги вазиятни қиёслайди.\n- Кўп Европа давлатларида бўлдим. Европа давлатларининг мактабларида бошланғич синфда¸ албатта¸ диний таълим ўргатилади. Таълим программасига киритилган. Бекорга бошланғич демаган. Бола энг узоғи 9-10 ëшгача оладиганини олиб бўлади. Қолгани кейин шаклланади. Бизнинг динимизнинг ҳеч қандай қўрқинчли жойи йўқ. Ўғирлик мумкин эмас¸ ғарлик мумкин эмас¸ бошқаси мумкин эмас. Бундан давлат ҳам¸ халқимиз ҳам ютадию. Бошланғич этапида шу нарса киритилса¸ олам гулистон бўларди. Оппоқ ойдин йўлда кўрсатиб қўйипти ҳаммасини. Гап уни ҳаëтга тадбиқ этишда, дейди Ҳамроев.\nЎзбекистонлик жамиятшунос Бахтиёр Исабеков ҳам шу фикрда ва Ўзбекистондаги бугунги нобарқарор сиёсий вазият сабабларини ҳам диний саводсизликдан қидиради.\nУ президент Каримовнинг мустақилликнинг илк йилларидаёқ айтган гапини ёдга олди.\n- Президентимиз мухбирнинг “Сизнинг мамлакатингиз мусулмон мамлакати” деган гапига¸ “Бизнинг давлат ҳеч қанақа мусулмон эмас¸ дунëвий давлат” деган эди. Бу тасодиф эмас эди. Масалан¸ ўша якка ҳокимликни биласиз. Демак¸ у одам бунақа бўлишини истамаган шу пайтгача¸ ҳозир ҳам истамайди¸ дейди Бахтиëр Исабеков.\nШундай экан, бу режим ҳокимиятда бўлган даврда Ўзбекистонда дин асосларидан эркин сабоқ олиш имкони туғилишига ишониш қийин, дейди Бахтиёр Исабеков.\nАммо, жамиятшунос фикрича, бундай сабоқ зарур.\n- Динда ҳам маълум бир мазҳабларга бўлинишдан тортиб ҳар бир дин вакили ўзининг динини жуда улуғлаши ҳам ўша айнан бошқа динларни билмаслиги ва ҳатто ўзининг динини ҳам чуқур англамаслиги натижасида мана шу динлар орасидаги низолар келиб чиқади. Ўшанинг шаклигагина эътибор берган одамлар томонидан бир дин вакилининг икинчисига зид қўйилиши бошланади.\nАгар Россия шундай қарор қабул қилган бўлса¸ табриклаган бўлардим ва бу бордию Ўзбекистонда жорий қилинадиган бўлса¸ бундан ҳеч ким ютқазмайди. Ҳатто ҳукумат “бутун халқ экстремист бўлиб кетади” деб қўрқмаса бўладиган нарса¸ дейди ўзбекистонлик жамиятшунос Бахтиëр Исабеков.\nЎзбекистон Халқ таълими вазирлиги, Мусулмонлар диний идораси ва Дин ишлари бўйича давлат қўмитаси Ўзбекистонда эркин диний таълим олиш имкони йўқлиги, давлат муассасаларида эса бу имконнинг ўта чеклангани ҳақидаги саволларни жавобсиз қолдириб келади.\nМарказий осиёлик исломшунос олим Ҳабибулла Ҳакимов ҳам Россияда бошланган бу ислоҳотни маъқуллайди.\nУнинг фикрича, асосан, бир динли бўлган Ўзбекистон каби мамлакатларда умумий ўрта таълим дастурига Ислом дини асосларини ўргатувчи предмет киритилса, Ислом дунёсини қийнаб турган асосий муаммолардан бири — тарқоқлик, фирқаларга бўлинишнинг олдини олиш ҳам мумкин бўлар эди.\nҲабибулла Ҳакимов: Ўзи бугунги Ислом умматининг¸ Ислом мусулмонларининг фирқа-фирқа бўлганлигининг сабаби ҳам дин тўғрисида маълумотлар бир хил эмаслиги. Ҳатто динни ҳар ким ҳар хил тушунгани сабабли¸ мусулмонлар ўртасида гуруҳбозликнинг жуда кучайиб кетгани ҳам айнан Россиянинг қилган иши тўғрилигига далолат қилса керак. Чунки ëшликда берилган маълумот¸ ëшликда берилган тушунча одамда ҳаëти давомида маҳкам ўрнашиб қолади.\nМенимча¸ дин асосларининг ҳар хил қилмасдан ҳаммага бир хил қилиб берилиши¸ бирликнинг пайдо қилинишида яхши натижа берса керак. Давлат астойдил шуғулланиб¸ дин ҳақида бир хил тушунчани тарқатадиган бўлса¸ хусусан диннинг одамларга яхшилик¸ яхши жамият тузишдаги¸ одамлар ўртасини яхшилаш тўғрисидаги фикриятлари бир хил тарғибот қилинса¸ албатта дин яна пайғамбаримиз (с.а.в) даврларидагидек бирлаштирувчи¸ халқни жипслаштирувчи¸ яхши йўлга етакловчи вазифаларни бажаради.\nМенимча¸ Россия бу нарсанинг зарурлигини сезиб қолди. Чунки¸ менинг эшитишимча¸ Россияда ëшлар ўртасида хулқий бузуқлик роса кучайиб кетган. Совет иттифоқининг худосизлик тизимининг инерция таъсири туфайли ҳам¸ бундан ташқари рус халқининг ичкиликка берилиш¸ оиладаги муҳитнинг чатоқлиги туфайли руҳий тарбия зарурати юзасидан бу қарор қабул қилди.\nОзодлик: Агар шу нуқтаи-назардан олинса¸ масалан радикаллашув кучайиб кетаяпти¸ деб хавотир билан қаралаëтган минтақага¸ айниқса Ўзбекистонга мактабларда диний таълимни жорий қилиш зарур бўладида.\nҲабибулла Ҳакимов: Албатта. Фақат ўша якдилликка олиб борадиган¸ тўқима эмас¸ ҳақиқий¸ тўғри Исломннинг яхши жиҳатларини¸ урғу бериб айтганда¸ яхшилик тарафидан Исломни танитишлик¸ менимча¸ ҳеч қайси давлатга зарар келтирмайди. Чунки Ислом дини бу раҳмат бўлиб келган. Қаерда бўлса¸ қандай бўлса мусулмонларни ҳам¸ мусулмонлар учун ҳам бу диннинг тарқалиши ҳақиқий¸ тоза¸ яхши тушунчада¸ тўғри тушунчада тарқалиши ҳамма учун яхшилик бўлади.\nСиз конституцияга мувофиқ дин давлатдан ажратилган Ўзбекистон мактабларида Ислом асослари сабоғи киритилиши лозим¸ деган фикрларни қўллайсизми? Ëхуд маориф ва таълим тизимининг диний таъсирдан холи бўлиши тарафдоримисиз?\nБу ҳақда фикрларингизни шарҳ учун ажратилган катакчага ëзинг ва бизга йўлланг! Баҳсга қўшилганингиз учун¸ олдиндан ташаккур!